Bible in one year - Aymara Bible 1997 - October 23\n1. Tatitojj siwa: “Uca urunacanjja nayaw take Israel tribunacan Diosapäyäjja, jupanacasti nayan marcajjäpjjaraquiniwa” sasa.\n2. Tatitojj siwa: “Jiwañat jaltaniri marcampejja, wasaran qhuyapayasiñajj uñacht'ayäyäta. Cunapachatejj Israel marcajj samart'añataqui thakascän,\n3. ucapachaw nayajj juparojj jayatpacha uñstta. Wiñay munasiñampiw nayajj munsma, ucataracwa qhuyapayasiñampi jichhacam uñjascsma.\n4. Israel, jumarojj wasitatwa sayt'ayjjäma, wasitataracwa chhulluchhullunacamampi, c'uchiqui thokt'asir jutäta.\n5. Samaria kollu tokenacarusti wasitataracwa uva yapuchasjjäta, uva yapunac yapuchasirinacasti, uca achunacatwa mank'asipjjaraquini.\n6. Mä uruw puriniraquini, cunapachatejj perka uñjirinacajj Efraín kollunacan arnakasipjjani: ‘Jumanacajj jutapjjam, Sionar sarañäni, Tatitu Diosasan ucaru’ ” sasa.\n7. Tatitojj siwa: “Cusisiñat k'ochupjjam, Jacobon marcapatjja, jupasti take marcanacan jilïripawa. K'ochusitanacamsti ist'ayapjjaraquim, sapjjaraquim: ‘Tatitojj marcaparojj khespiyiwa, Israelat jilt'irirojja’ sasa.\n8. Amsta tokenquir marcatsti cuttayanjjapjjämawa, aca orake thiyatpacharacwa jumanacarojj tantachjjapjjäma. Jupanacampi chicasti juyqhunaca, cojonacaraquiw cuttanjjapjjani, usuri warminacasti, cawquïrinacatejj wawachasjjapjje, ucanacas ¡waljanipuniw cuttanjjapjjani!\n9. Tatitur yuspagarasa, jacht'asisaraquiw cuttanjjapjjani. Nayasti jupanacarojj jaliri uma thiyanacaruw irparaquï, mä suma pampa thaquinjam irparaquï jan liwisipjjañapataqui. Nayasti Israelan awquipätwa, Efrainasti jilïri yokall wawajjaraquiwa.\n10. “Marcanaca, Diosan arunacapa ist'apjjam, jaya tokenacana jach'a kota thiyanacan yatiyapjjam. Sapjjaraquim: ‘Tatitojj Israel marcarojj ananucünwa, ucampisa jichhajj tantachthapjjaraquiniwa, ucatsti juparaquiw uñjani, cunjämatejj awatirejj tamaparojj uñjejja uqhama.’\n11. Tatitusti Jacobon marcaparojj khespiyiwa; mä jach'a ch'aman marcatwa khespiyaniraqui.\n12. “Jutapjjaniwa, ucatsti Sión kollu patan cusisiñat k'ochupjjani, cuna asquinactejj Tatitojj jupanacaru lurcani ucanacatwa cusisipjjaraquini: trigo, vino, aceite, ovejanaca, uqhamaraqui vacanacsa. Suma karpata fruta yapunacar uñtatäpjjaniwa, ch'amanacapasti janiraquiw mayampsa tucuscjjaniti.\n13. Tawakonacajj c'uchiquiw thokt'asipjjani, waynanacasa, chuymani jakenacasa uqhamaraqui. Nayaw jupanacarojj chuymacharaquï, jachatanacapsa cusisiñaruw tucuyaraquï, t'akhesiñanacapat sipansa juc'ampi jach'a cusisiñwa churäjja.\n14. Sacerdotenacarusti suma mank'anacwa churaraquï, marcajjasti cunanactï churcä ucatjja jilarayañcamaw cusisipjjaraquini. Naya Tatituw ucjja arsta.”\n15. Tatitojj siwa: “Ramá chekan mä aruw ist'asi, mayniw jan chuyma utt'ayasisa jachasqui. Raquelaw wawanacapat jachasqui, janiraquiw chuymachatäñ munquiti wawanacapajj jiwaratäjjatap laycu.”\n16. Ucampisa Tatitojj saraquiwa: “Raquel, jan juc'ampi jachcjjamti; jan jachanacam juc'ampi wartcjjamti, llaquisitanacamasti janiw inamayataquïcaniti. Wawanacamajj uñisirinacan orakenacapatjja cuttanjjapjjaniwa. Naya Tatituw ucjja arsta.\n17. Khepa urunacamataquejj mä suyt'añaw utjasqui: wawanacamajj marcaparuw cuttanjjapjjani. Naya Tatituw ucjja arsta.\n18. Efraín marcan t'akhesitapjja ist'twa, jupanacasti sapjjewa: ‘Nayajj mä uri vaca kallur uñtatäyätwa, ucampis jumajj ajja tucuyista; juman ucaru cuttayanjjeta, jumätaw Tatitojjajja, Diosajjasa.\n19. Nayajj jumatjja jayarst'awaytwa, ucampisa jichhajj walpun amtta saranucutajj-jja; juchajj uñt'astwa, ucatsti charajjaruraquiw lek'esta; p'enkachata, jisc'achjataraquiw uñjasta, wayna urunacajjan jucha luratajj laycu.’\n20. “Efraín marcajj nayataquejj munat wawajjawa; takenit sipansa sinti munat wawajjawa. Juparu tokenokcä ucasa, janipuniw nayajj jupatjja armascti; chuymajjajj ch'alljjtituwa, jupatsti walpun qhuyapayasiractjja. Naya Tatituw ucjja arsta.\n21. “Israel, jichhajj thaquinacam suma chimpusim, uqhamat wasitat janc'aqui jicjjatjjañamataqui; cawquïri thaquinacantejj sarnakcäyäta ucanacjja sum amuyam. ¡Israel marca, cuttanjjam, cuttanjjam marcanacamaru!\n22. ¿Cunapachcamas ucsa acsa sarnakäta, saranucut wawar uñtat marca? Naya, Tatitusti, aca orakenjja machakcamaqui lurta mä warmiw mä chacharojj munapayani.”\n23. Israelan Diosapa, take ch'amani Diosasti siwa: “Cunapachatejj nayajj Judá marcanquir jakenacan sarnakäwipa maysaru tucuyjjä, ucat jupanacajj wasitat orakenacapancjjapjjaraquini, uqhamaraqui marcanacapana, ucapachasti wasitatwa sapjjani: ‘¡Tatituy bendispan aca kollan kolluru, cawqhantejj cheka cancañajj utjqui ucaru!’\n24. Judá orakenquiri jakenacasti, uqhamaraqui marcanacanquir jakenacasa, yapuchirinacasa, uywa awatirinacasa ucanwa jacapjjani.\n25. Qhitinacatejj karjata, jan ch'amani sarnakasipqui ucanacarusti mank'añampi, umañampjja jilarquirwa churaraquï” sasa.\n26. Uqhamatwa nayajj uñatatta, sartaracta. Samcajjasti wali sumänwa nayataquejja.\n27. Tatitusti siwa: “Mä uruw purinini, cunapachatejj Judá orakena uqhamaraqui Israel orakensa, jakenacasa, uywanacasa walipuni utjani uca urojja.\n28. Cunjämatejj jiq'inucuñataquisa, liwinucuñataquisa, pampa t'unjañataquisa, tucjañataquisa, cunayman ñankhanaca lurañataquisa nayajj janc'aquïyätjja, uqhamaraqui jichhajj janc'aquiraquïyäwa wasitat sayt'ayañataquisa, uqhamaraqui wasitata ayruntañataquisa. Naya Tatituw ucjja arsta.\n29. “Uca urunacanjja janiw wasitat parlatäcjjaniti: ‘Awquinacaw c'allc'u uvanac mank'apjjejja, ucat wawanacan laca ch'aqhanacapajj ñusaratcamaquejja’ sasa.\n30. Qhititejj c'allc'u uvanac mank'qui ucanacan laca ch'aqhanacapaw ñusarascanejja. Sapa maynisti juchapatjamwa jiwascaraquini” sasa.\n31. Tatitojj siwa: “Mä uruw puriniraquini cunapachatejj nayajj Judá marcampisa, Israel marcampisa mä suma machaka arust'äwi lurcä uca urojja.\n32. Aca arust'äwisti janiw cunjämatejj nayra awquinacapampi lurcta uqhamäcaniti, cunapachatejj jupanacarojj amparat wayjjarusin Egipto marcat irpsuncta uqhama; jupanacasti janiw arust'äwejjarojj phokhapquiti, nayajj jupanacan uywiripäcchiyäta ucasa. Naya Tatituw ucjja arsta.\n33. Cuna arust'äwtejj qhaya urun Israelampi lurcä ucajj aqhamäniwa: Nayan leyinacajjsti chuymanacaparuw uscü, p'ekenacaparuw kellkantaraquï. Nayasti jupanacan Diosapäyäwa, jupanacasti nayan marcajjaraquïniwa. Naya Tatituw ucjja arsta.\n34. Nayar uñt'añataquejja janiraquiw waquiscjjaniti, yatichasipjjañanacapajj maynit maynicama amigonacaparusa, uqhamarac familianacaparusa, takeniraquiwa jisc'at jach'acama nayarojj uñt'apjjetani. Nayasti jupanacarojj ñankha luratanacapatjja perdonaraquïwa, jucha luratanacapatsti janiw mayampsa amtascjjaraquïti. Naya Tatituw ucjja arsta” sasa.\n35. Tatituw jumanacataqui inti uscu uru khanañapataqui, phajjsisa, warawaranacasa aruma khanañapataquiraqui, jupaw jach'a kotsa, ucan khothutinacsa luraraqui, jupasti “Take Ch'amani Tatitu sataraquiwa”, ucatsti siwa:\n36. “Cuna urutejj jumanacajj jan aca leyinacajja phokjjapjjäta ucapachasti, Israelajj janiw juc'ampi marcajjäjjaspati. Naya Tatituw ucjja arsta.\n37. Mä urutejj alajjpachanaca tupt'apjjaspa aca orake cimientotpacha uñjapjjaraquispa, uca urusti nayajj Israelarojj apanucjjeristwa take ucanac luratapata. Naya Tatituw ucjja arsta.”\n38. Tatitusti siwa: “Mä uruw purinini cunapachatejj marcajjajj wasitat utachatäjjani uca urojja, Hananeel sisqui uca torret kalltasina, Ángulo puncu sisqui ucacama.\n39. Korpanacapasti chekaquiw sarani, ucat kalltasina, Gareb sisqui uca kollucama, ucatsti Goa sisqui ucsaruw muyt'araquini.\n40. Cawqharutejj jiwatanacajj imatäqui, uqhamaraqui khellas wartatäcaraqui, Cedrón jawira patanacasa, inti jalsu tokena Caballonacan puncupa satäqui ucasa nayaru catuyatcamaquïniwa, take ucanacasti janipuniw mayampsa t'unjatäcjjaniti” sasa.\n1. Sedequías reyejj tunca mara Judá orake apnakcäna, uqhamaraqui Nabucodonosor reyis tunca quimsakallkoni mara apnakcaraquïna uca maraw Tatitojj Jeremiasarojj aqham sasa parljjayäna:\n2. Uca urunacansti Babilonianquiri reyin ejercitopaw Jerusalén marcarojj nuwantascaraquïna, Jeremías profetasti uca urunacajj reyin guardiapan palaciopan preso catuntatäscaraquïnwa.\n3. Sedequías reyiw Jeremiasarojj uqham preso catuntayatayna, Jeremiasan aqham sasa parlatap laycu: “Tatitojj siwa: Aca marcjja Babilonianquiri reyiruw catuyä,\n4. Sedequías reyisti janiraquiw caldeo jakenacan amparapatjja jaltcaniti, jan ucasti Babilonianquiri reyin nayrakataparu uñstasinwa catuyasjjaraquini.\n5. Nabucodonosor reyisti Sedequías reyirojj Babilonia orakeruw apasjjaraquini, ucanwa khepararaquini nayan jupat amtasiñajjcama. Jumanacajj kawkhas caldeonac tokejj sayt'asisipcam, ucampisa janiw atipapcasmati. Naya Tatituw ucjja arsta” sasa.\n6. Jeremiasasti saraquïnwa: “Tatituw nayarojj parljjayitu, saraquituwa:\n7. ‘Uñtam, Hanameel, primo jilamawa, qhititejj Salum tioman yokapäqui, ucaw jutani, ucatsti cuna orakepatejj Anatot sisqui uca chekan utjqui uca orake ‘Alasjjeta’ saraquïtamwa, jumasti uca orakjja alasjjaraquismawa, jac'a familiapätam laycu’ sasa.\n8. Cunjämatejj Tatitojj sitänjja, uqhamarjamapuniw Hanameel primo jilajjajj, reyin guardiapan patiopar jutasin, cuna orakepatejj Anatot sisqui uca chekan utjqui uca orake alasiñajjataqui parljjayitu, uca orakesti Benjamín tribun orakepanquiwa, uca orake alasiñataquisti nayaruraquiw wact'itänjja jac'a familiätajj laycu. Ucajj Tatitun munañapätapa amuyasinsti,\n9. [9-10] primo jilajjatjja uca orakjja alasjjaractwa. Tunca pakallkoni kollkenacwa catuyaractjja, cunjämatejj alapajj arust'atäcän uqhamarjama, take uca aläwitsti mä papelaruraquiw kellksuyta, sellt'ata, uqhamaraqui testigonacansa firmt'ataraqui.\n11. Uca kellkatanacatsti pä copia caturacta, mayajj suma sellt'ata cunjämarutejj alasitäcän uqhamarjama kellkataraqui, mayasti mä copiaquiraqui.\n12. Ucatsti ucanacjja Baruc chacharuw churaracta, jupasti Nerías jaken yokapänwa, Maasías jaken allchhiparaqui, ucasti Hanameel primo jilajja nayrakatana, cawquïri testigonacatejj firmapcäna ucanac nayrakatana, uqhamaraqui cawquïri judionacatejj guardianacan patiopan kont'atäpcän ucanac nayrakatanwa catuyaracta.\n13. Jupanac nayrakatansti Baruc chacharojj saractwa:\n14. ‘Israelan Diosapa, take ch'amani Tatitojj siwa: Aca kellkata arust'äwi paypacha copia catusinsti, mä ñek'e phuqhuru imjjam, ucan walja maranaca imatäñapataqui’ sasa.\n15. “Take ch'amani Tatitusti, cawquïritejj Israelan Diosapäcaraqui ucasti siwa: ‘Aca orakenwa wasitat utanacsa, yapunacsa alasipjjani’ sasa.\n16. “Uca orake alata papelanac Baruc chacharu churjjatatsti, Tatiturusti aqhamwa oracionan arsuractjja:\n17. ‘Tata, jumaw jach'a ch'amamampi alajjpachsa, acapachsa lurtajja. Janiw jumataquejj cunas jan lurasirjamajj utjquiti.\n18. Jumasti jakenacarojj qhuyapayasiñamjja wawanacapan wawanacaparuraquiw uñacht'aytajja, uqhamaraquiwa jakenacarus mutuyaractawa awquinacapan juchanacapatjja. ¡Jach'a ch'amani Dios, sutimajj Take Ch'amani Dios satawa!\n19. Jumajj amtäwinacamanjja jach'ätawa, luräwinacamansti ch'amaniraquïtawa. Jumaw sapa mayni jakeru luratanacap uñjtajja, ucatsti luratanacaparjamaraquiw cunsa churtajja.\n20. Jumaw Egipto marcan milagronacsa uñacht'äwinacsa lurtajja, jichhas Israel marcanjja uca pachpa luräwinac lurascaractawa, uqhamaraqui yakha marcanac taypinsa, uqhamat sutimajj jach'añchatäñapataqui.\n21. Israel marcamarusti jumaraquiw Egipto marcat jach'a ch'amamampi apsuntajja, milagronac lurasa, uqhamaraqui uñacht'äwinac uñacht'ayasa, takenirusa ajjsarañampi phokhantasaraqui.\n22. Israelarusti aca orake churaractajja, cawqhantejj leches misq'is umjam jalasqui uca orake, cunjämatejj nayra awquinacaparu arscäyätas uqhamarjama.\n23. Ucampisa cunapachatejj jupanacajj aca orakeru mantanipjjän ucapachasti, aca oraksa catuntasipjjän ucapachasa, janiw jumarojj ist'apcäyätamti, uqhamaraqui cuna arunactejj siscäyäta ucanacsa janiw phokhapcaraquïyätamti, take cuntejj jumajj jupanacaru siscäyäta uca arunacsti janiw catokapcänti. Ucatwa jichhajj take aca t'akhesiñanac apayantajja.\n24. ‘Jichhajj caldeo jakenacajj marcaru nuwantañataquiw wali waquichrantasipjje; guerrampi, mach'ampi, cunaymani usunacampiraquiw marcajj uñisirinacan amparaparu purini. Tata, cuntejj jumajj siscäyät uca arunacajj phokhasipuniwa.\n25. Uqhamäquipansa, Tata, jumajj uca orakjja “Alam” sascaquistawa, pagjjañataquiraqui take testigonac nayrakatana, marcajj caldeo uñisirinacan amparaparu purirjamäcchi ucasa.’ ”\n26. Ucatsti Tatitojj Jeremiasarojj saraquïnwa:\n27. “Nayätwa take jaquirinacana ch'amani Diosapajja. Janiraquiw nayataquejj cunas jan lurasirjamajj utjquiti.\n28. Jichhasti nayajj sismawa: Babilonianquiri Nabucodonosor reyimpiru, uqhamaraqui caldeo jakenacampiruw aca marcjja catuyaraquï.\n29. Caldeo jakenacasti, cawquïrinacatejj jichhajj marcaru nuwantañataqui waquichasisipqui ucanacasti mantasinjja ninampiw aca marcjja phichcatapjjani. Cawquïri uta patanacantejj Baal diosaru incienso loktasipjjerïcäna, uqhamaraqui vinonacsa yakha jan uñt'ata diosanacaru ch'allasipjjerïcäna ucanacamppachwa naqhantayapjjani, uqham yakha diosanacaru loktasisasti nayaruw ñankhachapjjetänjja.\n30. Kalltatpachwa Israelampi Judá marcampejj cunatejj nayataquejj jan walïqui ucanac lurapjjerïnjja; israelitanacasti jupanacan lurat c'ari diosanacampiw ñankhachapjjetänjja. Naya, Tatituw, ucjja arsta.\n31. Aca marcasti kalltasquejja ucat jichhürcamasti, sintpunwa colerayjjetu. Ucat jichhajj chhaktayäjja,\n32. cuntejj Israel marcasa, Judá marcasa, reyinacapasa, jilïrinacapasa, sacerdotenacapasa, profetanacapasa, Judá orakena, Jerusalén marcana jaquirinacas lurapquitu ucanacatwa jupanacarojj k'ala tucusiyäjja.\n33. Nayataquejj maysaruw uñtapjjänjja, janiw uñcatañsa munapcaraquitänti. Nayasti jupanacarojj yatichascapuniraquïyätwa, ucampis janiw nayan yatichäwinacajj-jja ist'añ munapcänti.\n34. Nayaru catuyata templsa taquisipjjewa, uca ajjtascañ yakha diosanacap ucar uchasisajja.\n35. Ben-hinom sisqui uca vallensti Baal diosataquejj altaranacsa lurasipjjaraquiwa, Moloc diosaru imill wawanacapsa, yokall wawanacapsa sacrificiot loktañataqui, uqhamat Judá marcaru juchar puriyasa, uca ajjtascaña lurañanacsti janiw nayajj jupanacarojj ‘Lurapjjam’ siscti ni acch'as amuyojjarojj ucanacajj jutcaraquïnti.\n36. “Naya Tatitu, Israelan Diosapaw arsta, aca marca toketa cawquïri marcattejj jumajj siscta Babilonia reyin amparaparuw puripjjani, guerrampi, mach'ampi, cunayman usunacampi utjatap laycu.\n37. Nayaw jakenacaparojj take marcanacat anthapinjjä, cawquïri marcanacarutejj ananuccta ucanacata, cunapachatejj nayajj jupanacataqui sinti coleratäcäyät ucapacha. Nayasti jupanacarojj aca pachpa orakeruw cuttayanjjä ucan c'uchiqui jacasjjapjjañapataqui.\n38. Jupanacasti nayan marcajjäniwa, nayasti jupanacan Diosaparaquïyäwa.\n39. Jupanacarusti take urunacapana nayaru jach'añchquirwa tucuyaraquëjja, pachpa jupanacan asquipataqui uqhamaraqui wawanacapan asquipataqui.\n40. Jupanacampisti mä machaka wiñay arust'äwi luräjja: Jupanacarusti uca arust'äwinjja arsuraquïwa, asqui lurañataquipuni; chuymanacaparusti nayaru jach'anchañwa phokhantaraquï, uqhamaraqui nayatsa janipuni mayampis sarakañapataqui.\n41. Jupanacaru asquinac lurasinsti nayajj cusisiraquïwa, take chuymaraquiwa jupanacarojj aca oraken utjasiyaraquï” sasa.\n42. Tatitojj sascaquïnwa: “Cunjämatejj aca marcjjarojj take aca t'akhesiñanaca apayantjja, uqhamaraqui jichhajj take casta asquinaca arsta ucanac apayaniraquï.\n43. Aca marcana, cawquïri marcatejj ‘Wasararuw tucuni’ siscta jan jakeni, jan animalanacani, uqhamaraqui caldeonacan amparaparuw jalt'ani, siscta uca orakensti wasitatwa orakenacjja alasjjapjjani.\n44. Uca orakenacsti alasipjjaniwa, suma k'omachata papelanacani, selloni uqhamaraqui testigonacansa firmataraqui. Take acanacasti Benjamín tribun orakepanwa lurasiraquini, Jerusalén marca thiyanacana, Judá orakenquiri marca thiyanacana, kollu tokenacansa, jach'a kota thiya iramanacansa, uqhamaraqui Néguev sisqui uca marcanacansa, nayaw jupanacarojj asqui lurjjaraquï. Naya Tatituw ucjja arsta.”\n49. Uywatamar arsutamat amtasiquimaya, arunacamaruw chuymajj uchayista.\n50. Llaquisiñajjan chuymachasiñajjajj acawa: arunacamaw jacañ churitu.\n51. Jach'a jach'a tucurinacajj jan inact'asaw tokepjjetu, nayasti janiw yatichäwimat sarakascti.\n52. Tatay, nayra pacha arsutanacamat amtasta, arunacaman chuymachasiñ jicjjatta.\n53. Arunacam jaytanucur ñankha luririnacataquejj chuymajjajj walpun k'apisi.\n54. Jaken marcapan jacasajj arunacamajj nayan k'ochojjänwa.\n55. Tatay, arumanacaw sutim aytasta, yatichäwimarjam phokhañ munaracta.\n56. May lurañajjaw wact'itu: ucasti arsutanacam phokhañawa.\n20. Janipuniw cunapachas sisthapipquiti jiwasa, amay imäwisa, jakesa maynin yänacap munapayasinjja.\n1. Nayrakatajj ewjjt'apjjsmawa Diosat mayipjjam, oración lurapjjam, Diosarus yuspagarapjjam take jaketa.\n2. Diosat mayiñasaraquiw marca apnakerinacataquisa, uqhamarac take autoridadanacataquisa, uqhamat samarañana jan llaquini jacasiñasataqui, Diosar catuyata, uqhamarac takerus suman uñjasaraqui.\n3. Aqham lurañaw sumajja, Khespiyiri Diosarusti acajj cusisiyiwa.\n4. Jupajj takenin khespiyatäñapwa muni, cunatejj chekäqui uc uñt'apjjañaparaqui.\n5. Mä sapa Diosaquiw utji, Diosampi jakenacampi sumancthapiyirejja mayniquiraquiw utji, ucasti Jesucristowa.\n6. Jesucristojj jiwañaruw catuyasiwayi takenin khespiyasiñap alañataqui, acasti horasaparuw yatiyasiraqui.\n7. Acataquiw nayajj chhijllatäta Tatitun arunacap parlañajjataqui, apostolöñajjataqui, iyawsañjjata uqhamarac cheka arunacjjata jan judiöpqui ucanacar yatichañajjataqui. Cunatejj chekäqui ucwa sista; janiw c'ariscti.\n8. Ucatwa muntjja takewjan jakenacajj Diosar mayipjjañapa, k'oma chuymampi amparanac aptasina, jan colerasisina ni tokesisina.\n9. Uqhamaraqui warminacajj cunatejj isisiñäqui ucac isisipjjpan; janirac sinti jiljañampis ñic'utanacapsa c'achachasipjjpati, ni korimpisa, perlanacampisa, ni wali jila alan isinacampisa,\n10. jan ucasti suma luräwinacampi c'achachasipjjpan, Diosar catuyata warminacjama.\n11. Warminacajj yatichäwinacjja amuc ist'apjjañapawa, take jaysañampi.\n12. Nayasti sistwa, warminjja janiw waquisquiti yatichañapa ni chacharu apnakañapasa, jan ucasti amuquïscañapawa.\n13. Diosajj nayrakatjja Adanaruw luräna, ucjjarusti Evaruraqui,\n14. Adanajj janiw sallkjatäcänti, jan ucasti warmiwa; sallkjayasisinsti jucharuw jalanti.\n15. Ucampis warmejj wawanïsina, uqhamarac lurañanacapa phokhasinwa khespiyasini, jupatejj iyawsañampi, munasiñampi, k'oma cancañampi suma amuyt'ampiraqui sarnakani ucajja.


Mexico markanx mä periodistaruw katuntasin jiwayawayapxi yatiyatapat crimen organizado tuqita · Global Voices Aymarata\nQillqiri Tlanonotsalistli (es) ukan jaqukipiri\tIñaki García, Emma Quispe Mamani\nJaqukipäw uñt'ayata/apkatata 15 Taypi sata phaxsi 2014 23:02 GMT\nAka blog ullart'apxañäni English, Malagasy, čeština , Español, македонски, bahasa Indonesia, Français, 日本語, polski, English\nMä tama markachirinakaw zona norte del estado Mexicano de Tamaulipas, masurux yatiyanipxi usuaria de Twitter María del Rosario Fuentes Rubio kullakata, uka kullakarux katuntasinx jiwayawayapxatanawa sasina. Janirakiw yatipkiti ni khit jiwayaskatapa, aka kullakan cuerpopax Twitter tuqi uñist’ayapxatäna.\nUkat jaypachatx cuentapax suyt’ayataxatänawa. Kunawsatix María del Rosariox perdón mayiskatän droga apnaqirinakarux, ukhax fotonakax uñist’ayatätanawa kawkhantix mä mensajen uñist’aykana yaqha periodistanaka amukipxañapataki jan yatiyapxañapataki violencia tuqita kunatix “janiw kunas jikqhataskaniti” sasa.\nMaría del Rosario kullakax ukham mayni irnaqiritanaw uka tuqina jisnaw “Responsabilidad por Tamaulipas» ukham proyectona.\nAkax janiw jichhakïkiti, aka tuqin irnaqir jaqinakax wali yanqhachataw jiqhatasipxi. 2012 maratpacha, valor por Tamaulipas tuqin irnaqirinqakax amenazat jiqhatasipxi, ukhamarakiw administradores uka irnaqirinakax suyt’awayapxi irnaqaña.\nValor por Tamaulipas ukax yanap mayiwi ukat kut’ayata sas utt’yatänwa, kawkhantix uñist’ayäna drogas tuqinakata ukhamaraki corrupción tuqinakatsa ukanx uka yatiyawkamakiw wal utjana 2006 maratpacha. Anata phaxsin 2013 maranxa mä organización de drogas tuqinkir jaqinakax folletonak lakirapxäna jan uñt’ayasisa kawkantix 600.000$ qullqi churaña munapxäna kawkirinakay administradores Valor por Tamaulipas ukan cuentapanak churchispa ukaruxa. Ukat jaypachatx @ValorTamaulipas ukax yatiyanaw redes sociales suyt’ayaña. ukampirus aka plataformanx irnaqasiskakïnwa, yatiyasa walja crímenes violentos tuqinakata.\n(es) ukan jaqukipiri\tIñaki García


Apocalipsis 5 - Holy Bible [Aymara Bible 1997] - (Apo 5)\nQhititejj tronon kont'atäcän ucan cupi amparapansti mä rollor uñtata libro uñjaracta, patatsa mankhatsa kellksuta, uqhamarac pakallko sellonacampi jist'antata.\nUcatsti uñjaractwa mä wali munañani angelaru, wali jach'at art'asa aqham sasa jisct'asquiri: “¿Qhitis asquejja aca libro jist'arañataqui, uqhamarac uca sellonacsa ch'iyarañataquejja?” sasa.\nUcampis janiw alajjpachansa, acapachansa ni aca orake mankhansa utjcänti uca libro jist'arirjamajja, ni uñtañataquis asquïpcänti.\nNayasti wal jachäyäta uqham jan maynis asqui utjatapata uca libro jist'arasin leet'añataqui, uñjjatañataquisa.\nUcampis uca jilïrinacat maynïriw aqham situ: “Jan juc'ampi jachcjjamti. Judá orakenquir Leonaw, qhititejj Davidan wawanacapan wawapäqui, ucaw atipji. Jupajj ch'amaniwa uca libro jist'arañataquejja, uqhamarac uca pakallko sellonaca ch'iyarañataquisa” sasa.\nUcatsti trono taypinjja cawqhantejj uca pusi jacasquirinacajj utjapcänsa ucqhana, uqhamarac cawqhancapcaraquïntejj jilïrinacajj, uca taypinwa uñjta mä Cordero sayt'ata. Uca Corderosti jiwayatjamaraquïnwa. Jupasti pakallko wajjranacanïnwa, uqhamarac nayranacapas pakallkoraquïnwa. Uca pakallko nayranacasti Diosan pakallko ajayuparaquïnwa, cawquïrinacatejj take aca oraker qhitanitäqui ucanaca.\nUca Corderosti sartasinwa tronon kont'atäcän ucan cupi amparapatjja uca libro apake.\nLibro apakcäna ucqhasti uca pusi jacasquirinacasa, uqhamarac uca pä tunca pusini jilïrinacasa uca Cordero nayrakataruw quillt'asipjjäna. Sapa mayni jilïrinacasti mä arpa apt'atäpjjänwa, uqhamarac mä kori copa ast'atcama. Uca kori copanacasti incienson phokhantatänwa, uca inciensosti Diosan wawanacapan oracionanacapänwa.\nMä machak k'ochu k'ochupjjaraquïna: “Jumajj asquïtawa uca libro catuñataqui, sellonacap ch'iyarañataquisa; jumarojj jiwayapjjäyätamwa, ucatsti wilamampiw Diosataqui alapjjestajja, take casta jakenacaru, cunayman parlani jakenacaru jisc'a marcaru, jach'a marcaru.\nReyinaca, sacerdotenacracwa tucuyapjjestajja Diosataquejja. Take aca orakpacharu apnakapjjañajjataqui” sasa.\nUcatsti mäquiw uñtta, walja angelanacan arunacapracwa ist'ta. Uca angelanacasti tronoru, uca jacasquirinacaru, uca jilïrinacaru muyuntatänwa. Waranka, warankanacäpjjaraquïnwa.\nWali jach'ataracwa art'apjjäna, aqham sasa: “¡Cawquïri Corderotejj jiwayatäcäna ucajja, asquiwa munañanïñataqui, kamir cancaña, yatiñ cancaña, ch'amanïña, wali aytatäña, jach'achatäña, yupaychatäña catokañataquisa” sasa.\nUca pusi jacasquirinacasti sapjjaraquïnwa: “Uqhamapunïpan” sasa. Uca pä tunca pusini chuyman jakenacasti quillt'asisinwa yupaychapjjaraquïna, qhititejj wiñayan wiñayapataqui jacqui ucaru.


Iraqui markachirinakax “moonwalk” uka thuqhuwx janiw munapkiti, ukampirus thuqutakiskiwa · Global Voices Aymarata\nIraqui markachirinakax “moonwalk” uka thuqhuwx janiw munapkiti, ukampirus thuqutakiskiwa\nJaqukipäw uñt'ayata/apkatata 28 Willka kuti phaxsi 2016 1:31 GMT\nAka blog ullart'apxañäni Malagasy, عربي, Nederlands, Español, English\nAka qillq¬äwix Lucy Martirosyan jupaw chiqpachanx uñstayawayi PRI.org suxta uru saraqkipanx mara qallta phaxsita, pä waranq tunka suxtan marankasinxa ukhamarakiw lur¬äwinakax wiltat uñacht’ayasi..\n«Moonwalk» ukax jupatakix jasakinwa. Michael Jackson jupar jasak yatxapiyasispäna. Ukampirus Adel Al-Jaf, jupa jaqitakix wali jasakinw “moonwalk” uka thuquñaxa, ukhamarakiw Michael Jackson tatanx thuquwipanaks thuqt’arakirinxa, ukampirus jupax jayachiqanak thuqurinxa kunapachatix Irak markan jakkanxa.\nThuquñ munañ qalltawatanaw kunapachatix Michael Jackson ukhamarakiw Britney Spears jupanakar uñjasa paninipuniw lurapxirinxa. ukatw thuquñx amrawarakinxa, ukampirus Michael Jackson CD discupanak ukhamarak thuquwipampi waraqt’arakitana.\nAl-Jaf jupax siwa, Irak markanx khitinakatix ukham thuqupk jupanakar jisk’achasiwa akax mä waraqt’awinakak arsuwatana, aka BBC, 2015. Akham thuqunakax wali jisk’achatarakiwa kunalaykutix warmi, wali jasa thuqukaspas ukham uñt’atarakiwa.\nAl-Jaf juparuxa, tatapanakax janiw breakdance ukhamarak rap thuquñapx munapxirikanti kunalaykutix jan walt’äwinak apanispa sapxirinwa.\nAl-Jaf jupax pä patak phisqatunkanjaqinakam chik jiwayatawa kunapachatix Bagdad markanx jan walt’äwinakax utjkanxa, aka jan walt’äwix ISIS jupanakan chamanchatanwa.\n«Sapxitanw kuntix lurkiristx ukax jan walt’äwinak Irak markatak apanispa, kunalaykutix janiw sarawisanakakiti», ukhamsaw Al-Jaf jupax mä waraqt’äwinx arsuwanxa 2015. «janiw thakhinakanx thuquñx atkiristi. Sapxitanwa: ‘akanakax walja jan walt’äwinak jakawimanx apanispha. Irak markanx janiw suma jakäwix akham thuqunakampix utjkasphati».\nAl-Jaf jupax thuquskakinwa, jaylliskakinwa ukhamarakiw papearakinxa. Jupax jamaschiqanakak thaqirinx walisum thuqt’añataki. Ckunapachatix pallapallax katjirin ukhax sirinw janiw nayax thuqkti, jan ukasti sirinw, nayax nuwasiñanak yatiqaskta, akax jupatakix wali askinwa.\nYouTube ukhamarak Skype taypin Jonathan Hollander jupan walja aruskipäwinak katuqirinxa, New York ukan akham thuquwinak uñstayirirakiwa: Battery Dance.\nAl-Jaf jupax qhipatuqirux Battery Dance jupampiw capital jordana de Amán ukankapxanwa.\nAkaw nayrpacha Al-Jaf jupax thuqkanx walja jaqi taypina. Akaw nayrir waraqt’apax thuquwipata:\nkunapachatix Jordania Irak markar kutt’ankanxa, Al-Jaf sanwa llakitakiw jikxatasta.\n«saräwisanxa, jiwasanakax akham amtanakatx sartasiñasawa. Mä chachatix thuqki ukha chachax janiw chiqpachans chachakiti», sanwa.\n«Irak markatx mä uruw yaqha chiqar thuqur sarxaxa, kawkantix jaqinakarus thuquñax munasphan ukatx jan akatuqx uñchikiphati».


Aymara, Dramas: Piece 160 – Cunats Jesusajj jän yäkpachäna 1 | Waters of Life for Children\nHome -- Aymara -- Perform a PLAY -- 160 (Why does Jesus allow it 1)\n160. Cunats Jesusajj jän yäkpachäna 1\nQuimsa jilanacajja jan jaljtasirïnwa. ¿Uñt’tatï? Marta, amuyunacan phokhantata, uqhamrac jan inact’iri. María, amuli uqhanarac mä juc’ ajjsariri. Lázaro jila, jupar confiañjama. Quimspachaniw Jesusar munasipjjäna.\nCunapachatejj Jesusajj arquirinacapampi Beraniar saränjja, visit-t’änwa. Uca jisc’a utanjja c’uchisiñajj utjapinïnwa, Lazaron wal usuntañapcama. Mariajj iquiñapan kont’atäscänwa wali llact’ata. Usutajj janiw parljjänti nayrapas ch’ïrmthapitajjänwa. Martajj cuartor mantataynawa ucat sustjasitaynawa jilapan janko ajanu uñjasajja.\nMarta: “María, janiw uqhamac uñchucsnati. Jesusaquiw yanapaspa. Anchhit pachaw jawsayä.”\nMensajerojj t’ijutaynaw ucat jan samananiwa Jordan jac’an Jesusar jicjjatatayna.\nMensajero: “Jesús, Mariamp Martampiw qhitanitu. Janc’aw jutañama. Lazarojj wali usutawa. Janc’ac jutam, jan ucajj jiwaniwa.”\nJesusajj quimsanpacharuw munasïna. Ucampisa janiw utapar lak sarcänti. Mä kawkha urunacampiw arquirinacapampejja kamascäna.\nJesús: “Jina, jichhaw sarañani. Lazarojj icjjewa, Nayajj sartayäwa.”\nDiscípulos: “Iquiscchejja, niyaw waliptjjani.”\nJesùs: “Yakha iquiñat parlascta. Lazarojj jjiwjjewa.”\nJesús: “Cusistwa jan ucancatajjäta. Uqhamatwa nayar creyiñ yatekapjjani.”\nJichhajj arquirinacapajj janiw cuns amuyapcänti. Lazarojj jiwatänwa Jesusast cusisïnwa. ¿Cunjams jupar crëyiñjj yatekapjjañapäna? ¿Jesusajj sañ munpachänti maynejj confiañapa cunas pasquipansa, inas cuns jan amuycchiti?\nLazarojj imantatäjjänwa. Mariamp Martampejj wal jachapjjäna. Waljaninacaw uñjirijj jutapjjatayna. Cullacanacar chuymachañ munapjjäna.\nJichhajj mä jic’a lurañ churapjjäma.\nAca jisct’anacata amuyt’am:\n¿Jesusatejj jan janc’ac mayisitam jaysiristamjja uqhamarac jan yanapiristamjja, camachasmasa?\n¿Ancha jan walt’añanac apayanispasti, camachasmasa?\n¿Take jan walt’añanacansa Jupajj munasitamjja creyïscaquismati?\nAcanacata amuyt’am. Jan armasimti jutirinjja aca historiampi sarascaquiñäniwa.\nUñstirinaca: Parliri, Marta, mensajero, Jesús, discípulos\nPage last modified on October 08, 2018, at 02:37 PM | powered by PmWiki (pmwiki-2.2.140)


Josué 4 - Holy Bible [Aymara Bible 1997] - (Jos 4)\nCunapachatejj take israelit jakenacajj Jordán jawir qhurcataru pasjjapjjän ucqhasti Diosajj Josué chacharojj aqham sänwa:\n[2-3] “Tunca payani jakenac ajllim Israelan sapa tribupat mayni, ucatsti cawqhantï sacerdotenacajj sayapqui uca chekatjja tunca payan kalanaca apsunipjjpan cawqharutï jichha arumajj samarapcäta ucqhar uscuñataqui” sasa.\nUcatsti Josué chachajj cawquïrinactï ajllïna uca tunca payan jakenacaruw jawsäna.\nJupanacarusti aqham sänwa: “Mantapjjam qhä cheka Jordán jawiraru, ucatsti Diosan Arust'äwi Arcap nayräjjata sapa mayniw jumanacata callachinacamaru mä kalcam apsunipjjäta, cunjämatï israelit tribunacajj tunca payanïqui uqhamarjama.\nUca kalanacajj jumanacataquejj khepürun amtasiñäniwa, cunapachatejj wawanacamajj jisct'apjjätam: ‘¿Cunsa uñacht'ayañ munistu aca kalanacajja?’ sasa.\nJumanacasti aqham sapjjätawa: ‘Cunapachatejj Diosan Arust'äwi Arcapajj Jordán jawira maqhatascäna ucqhajj umasti payaruw t'akjtäna Diosan arcapa nayräjjana, sasa. Aca kalanacajj israelit jakenacataquejj khepa urunjja cunatï pascäna ucanac amtasiñataquiw uchata’ ” sasa.\nIsraelit jakenacasti cunjämtï Josué chachajj siscatayna uqhamarojj phokhapjjänwa, jawirar mantasasti tunca payan kalanac apsunipjjäna, cawkhacäntï israelit tribunacajj uqhamarjama. Jupanacajj uca kalanacjja cawqharutï puripcäna uca chekaruw apapjjäna, cunjämtï Diosajj Josué chacharu siscäna uqhamarjama.\nJosué chachasti yakha tunca payan kalanacwa uchaniraquïna cawqha chekarutï sacerdotenacajj chica jawirar sayt'asipcän ucqharu. Uca kalanacasti jichhürcamaw ucancasqui.\nCawquïri sacerdotenacatï Diosan arcap apt'asita chica jawirancasipcän ucanacasti israelitanacajj Josué chachan parlataparjam phuchañapcamaw ucancapjjäna, cunjämtï Diosajj Moisesar ewjjcatayna uqhamar phokhayasa, ucatsti jakenacajj janc'aquiw jawir qhurcataru pasapjjäna.\nCunapachatejj take israelit jakenacajj jawir qhurcataru pasjjapjjän ucqhajj, sacerdotenacajj khepat pasjjapjjaraquïnwa, ucatsti jakenacan nayrakatapwa sarapjjäna.\nCunjämatejj Moisesajj Josué chacharojj sawaycatayna, uqhamaw Rubén, Gad, uqhamaraqui chicat Manasés tribunacatjja, guerran nuwasir jakenacajj armantata sarapjjaraquïna.\nMä pusi tunca waranka jakenacaw armantata Tatitu Diosan nayräjjapa pasapjjäna, nuwasiñataquisa janc'aquiraqui, Jericó marca tokeruw sarapjjaraquïna.\nDiosasti uca urojj Josué chacharojj wali jach'a jaket uñt'ayäna israelit jakenacampejja, uqhamaraquiw respetayäna cunjämtejj Moisesar lurcäna take sarnakäwipana uqhama.\nUcatsti Diosajj Josué chacharojj aqham sänwa:\n“Arust'äwi Arcajj apir sacerdotenacarusti Jordán jawirat mistuyanim” sasa.\nUcatsti Josué chachajj sacerdotenacarojj: “Mistunipjjam” sänwa.\nCunapachatejj sacerdotenacajj Jordán jawirat mistunipjjäna, waña orakeru tact'apjjän ucqhajj jawiran umapasti waliw jaljjäna, jawiratsa purapar jilarasa.\nIsraelitanacajj Jordán jawiratjja mistuwayapjjänwa kalltiri phajjsitjja tunca urunac sarakataru, ucatsti Gilgal sat orakeruw puripjjäna, Jericó marcat uñcatasiru.\nJosué chachasti Gilgal sat chekaruw uca tunca payan kalanacjja ucharaquïna.\nJosué chachajj israelitanacarojj sänwa: “Cunapachatejj wawanacamajj khepa urunacan jisct'apjjätam: ‘¿Cun sañs muni aca kalanacajja?’ sasa,\njumanacasti sapjjätawa: Israel marcajj cunjämsa Jordán jawirjja wañanjam pasanitayna uca,\nucatsti cunjämsa Tatitu Diosamajj Jordán jawir wañt'ayatayna, jumanacan pasañanacamataqui, cunjämtejj nayrajj Mar Rojo sat kotjja wañt'aycatayna jiwasan pasañasataqui.\nUqhamatwa take acapachan jaquir jakenacajj yatipjjani cunja ch'amanïquitï Dios Tatitojj uca, ucatsti jumanacajj ajjsarapjjapunim Dios Tatitumarojja” sasa.


¿Akapachan tukusïwipajj kunjamsa purinini? — Watchtower INTERNETANKIR BIBLIOTECA\nw12 9/15 págs. 3-7\n¿AKAPACHAN TUKUSÏWIP JANÏR PURINKIPAN KUNAS PASANI?\nJUPA PACHPA ATINISIR MÄ “REINA”\nDIOSAN MARKAP CONTRAW SARTAPJJANI\nJEHOVÁ DIOSAJJ KHITISA UK TAQE MARKANAKAW YATIPJJANI\nTAQE MARKANAKJJAR CHʼAMANI YAQHA MARKAJJ JANIW UÑSTKANITI\nKUNJAMSA JEHOVÁ DIOSAJJ SUPAYAR TUKJANI\n¿SUMANKAÑA JANÏR UTJKIPANJJA KUNANAKAS PASANI?\nDiosan Reinopajj enemigonakaparuw tukjani¡Diosan Reinopajj apnaqjjewa!\n“Janiw chʼamakanakankapktati Tatitun jutäwip urupajj akatjamat jumanakar katuntañapataki, kunjämatejj mä lunthatajj akatjamat jutki ukhama.” (1 TES. 5:4.)\n¿Aka qellqatanakarjamajj kunanakas jutïrin niya pasañampïski?\n1. ¿Jan waltʼäwinak aguantañatakisa ukat wakichtʼatäñatakis kunas yanaptʼistani?\nBIBLIAN jikjjataski uka profecianakan phoqhasitapaw kunanakas niya pasañampïski uk amuytʼañ yanaptʼistu. Ukhamasti, ¿kunas wakichtʼat suyañatak yanaptʼistani? Apóstol Pablojj akham sasaw ewjjtʼistu: “Janirakiw jiwasajj kuntejj uñjktan ukar chuymjja churktanti, jan ukasti kuntejj jan uñjktan ukaruwa katuyasipjjtanjja” sasa. Ukhamawa, alajjpachan jakaña jan ukajj aka Oraqen wiñay jakañ suytʼäwinïkstansa janiw uka suytʼäwis armañasäkiti. Diosar taqe chuyma servirinakajj kuna suytʼäwinïpjjesa uk amtapjjañapatakiw Pablojj cristianonakar uka arunakampi ewjjtʼäna. Uka suytʼäwirutï chuym churapjjaspänjja, jan walin uñjasisasa ukat arknaqatasa aguantapjjaspänwa (2 Cor. 4:8, 9, 16-18; 5:7).\n2. 1) ¿Kuna suytʼäwinïktantï ukar chuyma churañatakejj kunsa lurañasa? 2) ¿Kunsa aka yatichäwinsa ukat jutïr yatichäwinsa yatjjataskañäni?\n2 Kuna suytʼäwinïktantï ukar chuyma churañatakejja, kuntï jan uñjktan ukaruw katuyasiñasa, ukwa apóstol Pablon ewjjtʼapat amuysna (Heb. 11:1; 12:1, 2). Diosajj wiñay jakañat arsuwayki ukanak phoqhasiñapatakejja, kunanakas jutïrin pasani ukwa aka yatichäwina ukat jutïr yatichäwin tunka toqet yatjjatañäni.\n3. 1) ¿1 Tesalonicenses 5:2, 3 qellqatarjamajj kunas pasañapa? 2) ¿Politiconakajj kunsa lurapjjani ukat khitinakas jupanakampi chikachasipjjpachäni?\n3 Pablojj Tesalónica markankir cristianonakar qellqkäna uka cartanwa kunas nayraqat pasani uk arsuwayäna (1 Tesalonicenses 5:2, 3 liytʼasiñapawa). Ukanjja, apóstol Pablojj Jehová Diosan urupatwa parli, ukasti kʼari religionanakar tukjasaw qalltani ukat Armagedón jachʼa chʼajjwäwimpiw tukuyarakini. Diosan urupa niya qalltañampïkani ukhajja, marka apnaqerinakajj akham sapjjaniwa: “Taqe kunas sumakïskiwa, janiw kunas paskaniti” sasa. Ukajj inas mayak phoqhaschini jan ukajj jukʼat jukʼat phoqhaschini. Marka apnaqerinakajj kunayman jan waltʼäwinak utjki ukanakat mä qhawqhanak niyas chhaqtayañampïpkaspa ukham inas amuyapjjchini. ¿Kʼari religionanak pʼeqtʼirinakajj kunsa lurapjjpachäni? Niyakejjay akapachankirïpjjchejja inas politiconakampi chikajj ukham sapjjarakchini (Apo. 17:1, 2). Ukhamäspajja, nayra Judá markankir kʼari profetanakjamaw lurasipkaspa, jupanakat Jehová Diosajj akham sänwa: “Taqe kunas walikïskiwa sapjjarakiwa, ukampisa taqe kunasa jan walipuniwa” sasa (Jer. 6:14; 23:16, 17).\n4. ¿Mayninakat sipansa kunsa jiwasajj amuytanjja?\n4 “Taqe kunas sumakïskiwa, janiw kunas paskaniti” sasin khitinakay sasipkchini, ukampis Diosan urupajj niya qalltañampïskatapwa uñachtʼayani. Ukatwa apóstol Pablojj akham säna: “Jilatanaka, janiw chʼamakanakankapktati Tatitun jutäwip urupajj akatjamat jumanakar katuntañapataki, kunjämatejj mä lunthatajj akatjamat jutki ukhama. Taqe jumanakajj qhanankirïpjjtawa” sasa (1 Tes. 5:4, 5). Mayni jaqenakat sipansa, Bibliarjamajj kunanakatï jichhürunakan pasaski ukanakajj kunja wakiskirisa uk sum amuytanjja. ¿“Taqe kunas sumakïskiwa, janiw kunas paskaniti” sapkani ukajj kunjamapunis phoqhasini? Uk phoqhasir uñjañatakejj suyañasawa. “Ukatpï jan ikjañasäkitejj mayninakjamajja, jan ukasti pʼarjjtatäñasawa taqe amuyumpi.” (1 Tes. 5:6; Sof. 3:8.)\n5. 1) ¿Kunjamsa jachʼa tʼaqhesïwejj qalltani? 2) ¿Janiw kunas paskitaniti sasajj khiti “reinas” sani?\n5 ¿Ukjjarojj kunas pasani? Pablojj akham sänwa: “Kunapachatejj jaqejj akham siskani: ‘Taqe kunas sumakïskiwa, janiw kunas paskaniti’ sasa, ukkhawa akatjamata jupanakjjaru tʼunjäwejj jutani” sasa. Nayraqatjja “Jachʼa Babilonia[wa]” akatjamat tʼunjatäni, ukasti “qʼañu warmit” uñtʼatarakiwa, mä arunjja, oraqpachankir taqpach kʼari religionanak apnaqeri (Apo. 17:5, 6, 15). Taqpacha kʼari religionanak contra ukat cristianöpjjtwa sirinak contra sartaskani ukhaw jachʼa tʼaqhesïwejj qalltani (Mat. 24:21; 2 Tes. 2:8). Waljaniruw mä akatjamat katjani. ¿Kunatsa? Kunattejj ukürkamajja, uka qʼañu warmejj mä reinäkaspas ukhamwa jupa pachparu atinisini ukat akham saskaniwa: “Janirakiw tʼaqheskäsa” sasa. Ukampis mä akatjamatwa qʼal aynachtʼani, ‘mä urunakïkaspas’ ukhamäniwa (Apo. 18:7, 8).\n6. ¿Khitis kʼari religionanakar tʼunjani?\n6 ¿Khitis qʼañu warmi contrajj sartani? “Tunka wajjrani” ‘ajjsarkañ animalaw’ sartani sasaw Bibliajj qhanañchi. Apocalipsis librorjamajja, ajjsarkañ animalajj Naciones Unidas sat Organizacionawa (ONU), “tunka wajjranakasti” kawkïr markanakatï “jachʼa wila ajjsarkañ animal[ar]” yanaptʼapki ukanakawa (Apo. 17:3, 5, 11, 12).* ¿Qʼañu warmirojj kunjamsa tukjapjjani? Kawkïr markanakatï ONU sat organizacionankapki ukanakaw tukjapjjani ukat kunjamäkitï uksa qhanstayapjjani, “janchipsti manqʼapjjarakiniwa, ninampirakiw nakhantayapjjani”. Ukat wiñayataki tʼunjatäniwa (Apocalipsis 17:16 liytʼasiñapawa).\n7. ¿Kunatsa ajjsarkañ animalajj qʼañu warmi contra sartani?\n7 Kunatsa ajjsarkañ animalajj qʼañu warmi contrajj sartani ukwa Bibliankir profecianakajj qhanañcharaki. Jehová Diosajj qʼañu warmir tukjañwa amti, “uk lurapjjañapataki[w]” marka apnaqerinakan chuymaparojj uskuni (Apo. 17:17). Religionanakajj kunayman jan waltʼäwinakwa akapachan utjayasipkaki, ukatwa markanakajj tukjañ amtapjjaspa. Ukat politiconakajj amtapatsa lurasipkaspa ukhamwa amuyasipjjani. Ukampis Diosaw jupanak toqejj kʼari religionanakar tukjaskani. Ukat Supayan apnaqat akapachajj payaruw jaljtani ukat mayaw mayni contrajj sartani, Supayasti janirakiw kuns lurirjamäkaniti (Mat. 12:25, 26).\n8. ¿Magog markat Gog satäkis ukajj kunsa lurani?\n8 Kʼari religionanakajj qʼala tukjatäjjapjjani ukhajja, Diosan markapajj “jan perqanakampi muyuntayataki” sumakis jakasisipkaspa ukham jaqenakajj amuyapjjani (Eze. 38:11, 14). Jehová Diosar yupaychirinakajj janis arjjatirinïpkaspa ukhamäniwa, ukampis ¿kunas jupanakar pasani? Diosan Aruparjamajja walja markanakaw jupanak contra sartapjjani, cheqas Magog markat Gog satäkis ukaw ukhamar wiytani, mä arunjja, Supaya (Ezequiel 38:2, 15, 16 liytʼasiñapawa). ¿Uk yatisajj llakisiñasäspati?\n9. 1) ¿Kunas cristianonakarojj jukʼampi llakisiyistu? 2) ¿Jehová Diosar jukʼampi confiyañatakejj kunsa lurañasa?\n9 Diosan markap contra sartapjjañap yatisajj janiw ajjsarktanti. Jakäwis qhespiyañataki llakisiñat sipansa, Jehová Diosan sutipa jachʼañchatäñapataki ukat taqe kunjjar Munañanïtapa qhanstañapatakiw jukʼamp llakistanjja. Jehová Diosajja, “ukapachaw jumanakajj yatipjjäta nayan Tatitütajja” sasaw 60 jila kutejj säna (Eze. 6:7). Ukhamasti, Ezequielan profeciap phoqhasiñapjja wal muntanjja, ukat Jehová Diosajj “wawanakapar jan walinakat qhespiyi[riwa]” sasaw confiyaraktanjja (2 Ped. 2:9). Janïr uka uru purinkipanjja, kunanakatï Jehová Diosar taqe chuyma confiyañatak yanaptʼkistani ukanakwa lurañasa, ukhamatwa kunas kunäskpan Jehová Diosar taqe chuyma serviskakiñäni. Ukhamasti, ¿kunsa lurañasa? Diosat mayisiñasa, Bibliat yatjjatañasa, kuntï yateqktan ukanakat lupʼiñasa ukat Diosan Reinopat yatiyañasa. Ukhamatwa wiñay jakañ suytʼäwisat janipun armaskañäniti, ukaw “kunjämatejj anclajj mä barcorojj katjjäsejja” ukham katjjäsistani (Heb. 6:19; Sal. 25:21).\n10, 11. ¿Kunjamsa Armagedonajj qalltani ukat kunas uka chʼajjwäwin pasani?\n10 Diosan markap contra sartapkani ukhaw yaqha profeciajj phoqhasirakini. Jehová Diosajj Jesús toqe ukat angelanakap toqew markapar arjjatañatakejj sartani (Apo. 19:11-16). Ukhamatwa, “taqe chʼaman Diosan jachʼa urupa[jj]” qalltani, ukasti Armagedón sas uñtʼatarakiwa (Apo. 16:14, 16).\n11 ¿Armagedón jachʼa chʼajjwäwin kunas pasani? Jehová Diosajj Ezequiel toqew akham qhanañchäna: “Nayaw Gog siski jupjjarojj kunayman ajjsarkañanaka apayanëjja, [...] jaqenakapasti jupanakpachakiw espadanakapampi nuwarasjjapjjani. Naya Tatituw ukjja arsta” sasa. Supayat saytʼasisin nuwasirinakajj wal ajjsarapjjani ukatwa jupanakkam nuwarasjjapjjani. Ukhamaw Supayasa ukat jupan apnaqat akapachas qʼala tukjatäpjjani, kunattejj Jehová Diosajj akham siwa: “Kawkïri yaqha markanakatejj [Supayampi] chika sarapki ukanakjjarusti [...] ninampi asufrempi puriyanirakëjja” sasa (Eze. 38:21, 22). ¿Ukjjarojj kunas paspachäni?\n12. ¿Markanakajj kamsapjjanisa?\n12 Ukat markanakajj Jehová Diosamp tukjatäsipkatapwa amuyasipjjani. Kunjamtï israelitanakar arktiri egipcio soldadonakajj Wila lamar qotan sapkänjja, ukhamarakwa Supayan yanapirinakapajj akham sapjjani: “[Jehová] Tatituw jupanak lantejja jiwas contra nuwasi[ski]” sasa (Éxo. 14:25). Cheqasa, Jehová Diosajj khitis ukwa markanakajj yatipjjani (Ezequiel 38:23 liytʼasiñapawa). ¿Kunapachas taqe ukanakajj qalltani?\n13. ¿Daniel profetajj metalanakat lurat jachʼa jaqet parlkäna ukan kayunakapampita ukat lukʼananakapampit kunsa yattanjja?\n13 Kuna tiemponsa jakasktan uk amuytʼañwa Daniel libronkir mä profeciajj yanaptʼistu. Daniel profetajj metalanakat lurat mä jachʼa jaqetwa parli (Dan. 2:28, 31-33). Uka jachʼa jaqejja, kawkïr markanakatï nayrajj Diosan markapar qʼal aynachtʼayañ munapkäna uka chʼamani markanakampi sasiwa: Babilonia, Medopersia, Grecia ukat Roma. Ukat taqe markanakjjar chʼamani yaqha markarakiw jichhürunakan utjañapäna, uka markaw metalanakat lurat jachʼa jaqen kayunakapampi ukat lukʼananakapampi sasejja. Nayrïr Jachʼa Chʼajjwäwinjja, Gran Bretaña markampi Estados Unidos markampiw mayachtʼasipjjäna. Ukhamasti, kayunakampi ukat lukʼananakampejj taqe markanakjjar chʼamani markajj angloamericanawa. Metalanakat lurat jachʼa jaqetjja kayunakapaw qhep qhepajja. Ukhamasti taqe markanakjjar chʼamani yaqha markajj janiw uñstkaniti. Ukhamarus kayupampi lukʼananakapampejj hierrompi ñeqʼempi luratawa, ukajja taqe markanakjjar chʼamani angloamericanajj jan suma saytʼatätapwa uñachtʼayistu.\n14. ¿Armagedón qalltkani ukhajj kawkïr markas wali chʼamanïskakini?\n14 Uka pachpa profecianjja, mä qollutwa mä jachʼa qalajj saraqani. Uka qalajja Jehová Diosan Reinopampi sasiwa, qollusti Jehová Diosajj taqe kunjjaru Munañanïtapa sañ munaraki. Uka qalajj 1914 maratwa qollut saraqasinki, ukat jichhajj metalanakat lurata jaqen kayupar puriñatakejj wali chʼamampiw qalajj saraski. Ukat Armagedonanwa metalanakat lurat jaqejj kayut pʼeqekam qʼala tʼunjatäni (Daniel 2:44, 45 liytʼasiñapawa). Ukhamasti kunapachatï Armagedonajj qalltkani ukhajja, taqe markanakjjar chʼamani angloamericanaw chʼamanïskakini. ¡Uka profecian phoqhasitap uñjañajj wali kusiskañapunïniwa!* Ukampisa, ¿kunsa Jehová Diosajj Supayar lurani?\n15. ¿Armagedón tukuyatarojj kunas Supayampir sajjranakapampir pasani?\n15 Nayraqatajja, kunjamsa yanapirinakapajj aka oraqen tukjat uñjasipjjani ukjja pachpa Supayaw uñjani. Ukjjarusti, ¿kunas Supayar pasani? Ukjja apóstol Juanaw qhanañchistu (Apocalipsis 20:1-3 liytʼasiñapawa). Jesucristow ‘manqhapacha chʼamakan llavepa aptʼatäski’, jupaw Supayaru ukat sajjranakapampirojj mä cadenampi ñachʼañtani ukat waranqa maratakiw manqhapacha chʼamakaru jaqontani (Luc. 8:30, 31; 1 Juan 3:8). Ukhamaw katariru pʼeqet taqjjatañ qalltani (Gén. 3:15).*\n16. ¿Supayajj “manqhapacha chʼamakar” jaqontatäkani ukhajj kunjamas jikjjatasini?\n16 ¿Supayampi sajjranakapamp jaqontatäpkani uka “manqhapacha chʼamakajj” kunasa? Apóstol Juanajj “manqhapacha chʼamakat” parlkäna ukajja, griegonjja ábyssos aruwa, ukasti “mikʼaya” jan ukajj “jan tukusir pʼiya” sasaw jaqokipasirakispa. Ukhamasti, uka cheqarojj janipuniw khitis jakʼachaskaspati, jan ukasti Jehová Diosampi ukat khitirutï ‘manqhapacha chʼamakan llavepa’ churki uka angelakiw jakʼachasispa. Supayasti jiwatäkaspas ukhamaw jan kun lurañatak mikʼayar jaqontatäni, ukat janirakiw jaqenakarojj jan walinak lurkaniti. ¡‘Leonar uñtata warartʼasisa sarnaqeri’ Supayan lakapasti ñachʼantatäniwa! (1 Ped. 5:8.)\n17, 18. 1) ¿Kuna toqenakatsa aka yatichäwin yatjjatawaytanjja? 2) ¿Jan walinakajj chhaqtjjani ukhajj kunas utjani?\n17 Wali sustjaskañanakaw niya pasañampïski. Jaqenakan “taqe kunas sumakïskiwa, janiw kunas paskaniti” sapjjañap wal suyasktanjja. Ukatjja, Jachʼa Babilonian tʼunjäwipa, Magog markat Gog satäkis ukajj Diosan markap contra sartatapa, Armagedón jachʼa chʼajjwäwi ukat Supayampir sajjranakapampir “manqhapacha chʼamakar” jaqontatätapwa uñjarakiñäni. Kunapachatï jan walinakajj chhaqtjjani ukhajja, janiw nayrjamäjjaniti taqe kunas wali sumapunïniwa: Criston Waranqa Maranak Apnaqäwipanjja “jilarkir sumankañampiw kusisipjja[ñä]ni” (Sal. 37:10, 11).\n18 Aka yatichäwinjja kunanakatï jan uñjaski ukanakatwa phesqa toqet yatjjatawaytanjja, ukat ukanakaru ‘chuym churañasaw’ wakisi. Jutïr yatichäwinwa, kunanakas jutïrin pasani ukanak phesqa toqet yatjjataskarakiñäni.\nApocalipsis... ¡se acerca su magnífica culminación! librot 251 janat 258 janakam uñjjattʼäta.\nTraducción del Nuevo Mundo de las Santas Escrituras Biblian Daniel 2:44 qellqatan Diosan Reinopajj ‘taqe aka reinonakaruw tukjani’ siski ukajja, metalanakat lurat jachʼa jaqen partenakapampi saski uka reinonakawa. Ukat Apocalipsis libronkir profeciarjamajja, ‘taqe reyinakaruw tantachasini’ “taqe chʼaman [Jehová] Diosan jachʼa urupana jupampi nuwasiñataki” sasaw qhanañcharaki (Apo. 16:14; 19:19-21). Ukhamasti, Armagedonanjja janiw Daniel libron parlki uka reinonakaki tukjatäpkaniti, jan ukasti oraqpachankiri taqe gobiernonakaw tukjatäpjjani.\nKunapachatï Supayampi sajjranakapampejj waranqa maranak tukuyatar “nina asufre qotaru jaqontatä[pkani]” ukhaw Jesusajj pʼeqet taqjjatañ tukuyani (Apo. 20:7-10; Mat. 25:41).\n[4, 5 jananakan recuadropa/fotonakapa]\nAKANAKAW NIYA PASAÑAMPÏSKI:\n1 “Taqe kunas sumakïskiwa, janiw kunas paskaniti” sapjjaniwa\n2 Markanakajj “Jachʼa Babilonia” contraw sartapjjani ukat tukjapjjani\n3 Jehová Diosan markap contraw sartapjjani\n4 Armagedón jachʼa chʼajjwäwiw utjani\n5 Supayampi sajjranakapampiw “manqhapacha chʼamakar” jaqontatäpjjani


2 Crónicas 22 - Holy Bible [Aymara Bible 1997] - (2Cró 22)\nJerusalenanquir jakenacasti Joram lantejja jupan Ocozías sullca yokaparuwa reyita utt'ayapjjäna, mä tama ñankha jakenacawa arabenacampi campamentor mantantanisa Judá marcanquir Joram reyin jilïr yokanacaparu jiwarayatap laycu. Uqhamatwa Judá marcanquiri Joram reyin Ocozías yokapajj apnakaña kalltäna.\nCunapachatï jupajj pä tunca payan maranïna ucqhawa apnakaña kalltäna, ucatsti Jerusalén marcanjja mä marawa apnakäna. Taycapasti Atalía sutinïnwa, uqhamarac Omri chachat sarakeri wawapänwa.\n[3-4] Ocoziasasti Acab reyin, uqhamarac jupa casta reyinacapan sarnakäwinacapanaracwa sarnakaraquïna, taycapajj jan wali ewjja arunaca churirïtap laycu, uqhamarac familiapana Acab familiapampi suma parlasïwincatap laycuraqui, jupan luräwinacapasti jan walinacänwa Tatitun nayrakatapana. Awquipana jiwjjatapatjja jupanacawa Ocoziasan amuyt'a churirinacapäpjjäna, ucatsti tucusiñaruwa sarayapjjäna.\nJupanacan ewjja arunacaparu arcatap laycusti Ocoziasajj Israelanquiri Acab chachan Joram yokapampiw mayachasïna, sirianquiri Hazael reyimpi nuwasiñataqui galaadanquir Ramot chekana. Ucampis sirionacajja Joram reyirojj usuchjapjjänwa,\nucatsti jupajj Jezreel ucqharuw cutt'anïna Ramot chekana sirianquiri Hazael reyimpi nuwasisina usuchjata uñjascäna ucanaca kollasiñataqui. Ucatsti Ocoziasajj Jezreel chekaruw saräna Joramaru uñt'aniñataqui jupan usutätap laycu.\nDiosaw waquichäna Ocoziasajj Joram reyin ucar uñjt'ir sarcas jiwañapataqui. Uca horasa purisinjja Joramampi mistusinwa Nimsi chachan Jehú uca yokapampi jiquisir sarapjjäna. Ucampis Diosajj Jehú chacharuw ajllisïna Acab chachan familiaparu tucjañapataqui.\nCunapachatï Jehú chachajj Acab reyin familiaparu chekaparu uñjascäna ucqhajja, jicjjataraquïnwa Judá marcanquir jilïrinacaparu, uqhamarac Ocoziasan familianacaparusa, jupanacasti Ocoziasaruw sirvipjjäna, ucatsti jupanacarojj jiwarayänwa.\nUcatsti Ocoziasaru thakeriw qhitaraquïna, jupasti Samarianwa imantasïna, catuntasinjja Jehú chachan ucaruw apapjjäna, ucatjja jiwayapjjänwa. Juparusti imt'jjapjjänwa jupajj Josafatan yokapätapat amtasisina, qhititejj chekpachana Tatitur thakcäna. Uqhamata Ocoziasan familiapatjja janiw qhitis kheparcänti, rey cancaña cutsuyasiñapatakejja.\nCunapachatï Ocozías ucan Atalía taycapajj yokapan jiwjjatapa yatïna ucqhajja, jupasti sarasinjja Judá orakenquiri take rey casta familianacwa jiwarayäna.\nUcampis Joram reyin Josaba phuchapasti, Ocoziasan Joás wawaparuw imantäna cunapachatï reyin maynïri yokanacaparu jiwaraycäna ucqhajja. Jupasti mä iquiña utaruwa imantäna Joasampiru, jupan uñjiripampiru. Uqhamatwa jupar jan jiwayapcänti. Acsti luränwa Joram reyin Josaba phuchapa, jupasti Ocozías reyin cullacapänwa, uqhamarac Joiada sacerdoten warmiparaqui.\nJoasasti Tatitun templopan jupanacamp chica imantatäscänwa. Uccacamasti Atalía warmejj marcaruw apnakascaraquïna.


Génesis 15 QA97 - Ucanac khepatsti Tatitu Diosajj - Bible Search\nDiosajj mä amtäwiruw Abramampi manti\n1Ucanac khepatsti Tatitu Diosajj Abramarojj mä visionan uñstäna ucatsti saraquïnwa:\n—Jan ajjsaramti, Abram, nayätwa jumar arjjatirimajja, jumar churañasti wali jach'apunïniwa —sasa.\n2-3Ucampis Abramajj saraquïnwa:\n—Dios Tatitu, ¿cunataquirac walïni juman churatamasti? Jumajj asquiw yatistajja nayan jan wawanïtajj-jja. Cunjämatejj jan mä wawsa churquistajja, take cunatejj utjquitu ucjja Damasconquir Eliezeriw catjjani, jupasti mä uywatajjaraquiwa —sasa.\n—Juman herederomasti juman pachpa wawamäniwa, janiw mä jaya jakëcaniti —sasa.\n5Ucatsti Tatitojj Abramarojj ankaruw irpsu, saraquiwa:\n—Alajjpach sum uñtam, ucatsti take warawaranac jact'am jact'añjamächi ucqhajja. Jïsa, uqhamäniw juman wawanacamajja —sasa.\n6Abramasti Tatiturojj iyawsänwa, ucatwa Tatitojj juparojj asqui jaket catokäna, 7saraquïnwa:\n—Nayätwa Tatitojja; nayaw Ur sata Caldea oraket irpsunsma, aca orake jumar herenciat churañataqui —sasa.\n8—Ucampis Dios Tatitu, ¿cunjämatsa yatiristjja nayan aca orake herenciat catokañajj-jja? —sasaw Abramajj saraquïna.\n9Diosasti ucjjarojj saraquïnwa:\n—Mä kachu vaca kallumpi, mä cabrampi, mä orko ovejampi apanim, ucanacasti quimsa marancamäñapawa, uqhamarac mä khorucutu, mä paloma wawampi cuna —sasa.\n10Abramasti take aca animalanacwa apanïna Diosan nayrakataparu, ucatsti payar jaljtayasaw pä chekaru uchäna, purapat uñthapisita, ucampisa jamach'inacjja janiw jaljcaraquïnti. 11Ucampisa, uqham aychanac uñjasinsti jach'a pacanacaw ucjjarojj jutapjjäna, Abramasti ucanacarojj jarc'araquïnwa. 12Cunapachatejj arumäjjän ucqhasti, Abramajj ict'asjjänwa. Acatjamat mä ch'amacajj muyuntäna, ucatsti Abramajj wal ajjsarayasïna. 13Tatitusti ucapachajj saraquïnwa:\n—Jichhajj yatiñamajj waquisiwa; wawanacamajj yakha marcanacanwa jacapjjani, ucansti esclavöpjjaraquiniwa, pusi patac maranacaw ucanjja t'akhesiyatäpjjaraquini. 14Ucampisa nayaraquiw uca esclavo tucuyir marcarojj mutayä, ucatsti wawanacamajj librequiw mistunjjapjjani, uqhamarac walja kamir cancañampi phokt'ata. 15Ucampisa jumajj wali chuymanëjjat ucqhaw mä suma jiwa jiwasiwayjjäta, uqhamaw jumajj nayra awquinacamampi chicachasjjaraquïta. 16Ucampisa pusi generación pasatatwa wawanacamajj aca chekar cuttanjjapjjani, amorreonacan jucha luratanacapajj janïraw sinti jan walïquiti uca laycu —sasa.\n17Cunapachatejj arumäjjäna, wali ch'amacäjjaraquïn ucapachajj mä hornow wali jek'escäna, mä nina wiyaraquiw uca jaljat animalanac taypin sarnakascäna. 18Uca pachpa ururaquiw Tatitojj Abramampejj mä amtäwiru mantäna, saraquïnwa:\n—Aca orakjja wawanacamaruw churä, Egipto jawirata, Eufrates sata jach'a jawircama. 19Ceneonacana, cenezeonacana, cadmoneonacana, 20hititanacana, ferezeonacana, refaitanacana, 21amorreonacana, cananeonacana, gergeseonacana, uqhamarac jebuseonacana take orakenacapwa wawanacamar churä —sasa.


Global Voices Aymarata » Kirguistán markanx k’añaskunakan chijir puriw utjatapatax iwijanak qharirapxi ukhamat waxt’anchañataki · Global Voices Aymarata » Print\nJaqukipäw uñt'ayata/apkatata 20 lapaka phaxsi 2017 21:44 GMT 1\t · Qillqiri Eurasianet (es) ukan jaqukipiri\tAntonio Iborra Rovira, Victoria Tinta Quispe\nCategoria-naka: Asia Central & Cáucaso, Kirguistán, Citizen Media, Governance, Política, Tecnología, Viajes\nAkax EurasiaNet.org  chikanchasirin uñacht'äwipawa  Nurjamal Djanibekova  jupan qillqatawa. Iyawst'äwimpiw wasitat uñt'ayasi.\n“Taqi tata q'iwirinak makiptkän jupanakaruw churapxtxa, Tatitut mayt'asisapun sarapxam sasinw ixwt'apxta. Taqi kunas askin sarañapatakiw mayt'apxta, tata q'iwirinakarus askinak thakhin sarañapatakiw mayipxta, ukhamarak kuna kamachinaktï utjkï ukarus phuqhapxañapatak mayt'ataw sasinw EurasiaNet.org  jupax arst'awayi. Alipbai Boroshbayev.\n“Markachirinakamp jilïr irpirinakampiw aka islámico waxt'aw lurañatak amtawayapxi. Mä jach'a thakhinpunw lurawayapxi, pallapallanakax aycha ch'iqiyañs ukhamarak ixwt'añs yanapt'asiwayapaxarakiw sasinw Sarkar jupax sawayi.\n“Yaqhip chiqanakanx uka k'añaskur uñjir pallapallanakax janiw jikxatasipkiti, q'iwt'añanakans janiw uñjaskiti. Kamchinakax janiw akanakx phuqhaskiti. K'añask q'iwirinakax ukarux janiw yäqapkti ukatx arumaw k'añaskun ikxapxi” sasinw sawayi.\nK'añask uñjir pallapallanakax art'apxi  10 mara makipktki ukanx Kirguistán markanx 695 jaqiw jiwaratayna. 2016 maranx 771 jiwataw pisiqtawayxatayna. Pallapallax k'añaskunakan wal jalnaqapxatapatx walja jiwataw utji sasinw qhanancht'awayi.\nURL to article: https://aym.globalvoices.org/2017/11/9025\n chikanchasirin uñacht'äwipawa: http://www.eurasianet.org/node/86031


Bible in one year - Aymara Bible 1997 - January 28\n1. Moisesampi, Aaronampejj Faraonan ucar mantasinjja sapjjänwa: —Israelan Tatitu Diosapajja aqham siwa: ‘Marcajjaru antutam wasararu sarjjapjjañapataqui, ucanwa nayaru cusisita yupaychapjjetani’ —sasa.\n2. Ucat faraonasti sänwa: —¿Qhitisa Tatitojja, arup ist'añajjataquejja, uqhamarac israelitanacarus sarjjapjjañapataqui antutañajjataquejja? Janiw nayajj Tatiturojj uñt'cti, uca laycusti janiw antutquiristti israelitanacaru sarjjañapataquejja.\n3. Jupanacasti parlasipcaquïnwa: —Hebreonacan Diosapawa nanacaru jicjjatapjjetu, uca laycusti nanacajj sarjjapjjäwa wasaranjama quimsür sararu, ucanwa nanacan Tatitu Diosajjarojja sacrificionac loktanipjjäjja. Jupasti capasaquiw nanacarojj mutuyapjjetaspa usumpi, jan ucajj espadampi jiwarayasina.\n4. Ucampis Egiptonquir reyejja sänwa: —Moisés, Aarón, ¿cunatsa jumanacajj, jakenacarojj irnakasipquipana suyt'ayapjjta? ¡Jichhasti cuttjjapjjam ucatsti irnakasipcaquim!\n5. Ucat faraonajj sascaquïnwa: —Aca marcansti israelitanacajj waliw mirantjje, ucampis jumanacajj ¡irnakañanacapatti suyt'ayapjjäta! —sasa.\n6. Faraonajj uca urpachawa jilïri lurayirinacarojj, uqhamarac tamanacaru apnaker jilïrinacarusa saraquïna,\n7. aqham sasa: —Janiw jumanacajj israelitanacarojj jichhunaca nayrjama churcjjapjjätati adobenaca lurapjjañapataquejja, jan ucasti jupanaca sarapjjpan jichhunaca aptasiri.\n8. Ucampis mayipjjätawa kawkha adobenactejj jichhacama lurapqui ucatjja, janiw mayas menosäñapäquiti. Jupanacasti jayranacäpjjewa ucatwa jach'at arsusipjje: ‘Nanacajj sarjjapjjä Diosajjaru sacrificionac loktiri’ sasa.\n9. Jumanacasti, wali lurayapjjam uca jakenacaru, uqhama wali lurañanacampejja janiw ist'apcaniti jan wali c'ari arunacjja.\n10. Ucatsti jilïri lurayirinacampi, uqhamarac tamanac apnaker jilïrinacampejj sarjjasinjja israelitanacarojj sapjjänwa: —Faraonajj ordenapjjetuwa, jichhajj janiw nanacajj jichhunac churcjjapjjämati.\n11. Jan ucasti jumanacaw sarapjjäta cawqhatsa jichhunac apthapisiri. Ucampisa kawkha adobtejj nayrajj lurapjjerïcta ucqhacpunwa lurasipcäta janiw menosäcaniti —sasa.\n12. Ucatsti israelitanacajja Egiptonjja take tokeruw sarapjjäna cebada ch'allpha t'unanaca thakeri, ucanaca jichhu lanti uchañataqui.\n13. Ucampis adobe lurayir munañani jilïrinacajj jariyapjjänwa: “Janc'aqui tucuyapjjam sapürutac churatäpcta uca lurañanacama, cunjämatejj jichhunaca churatäpcayäta ucqhajj lurapjjerïcayätajja uqhama” sasa.\n14. Uqhamarac jawk'apjjaraquïnwa, israelit tamanacat encargatäpqui uca lurayir jilïrinacarusa: —¿Cunatsa jan phokhapjjta wasürusa ni jichhürusa kawkha adobenacatejj nayrajj lurapjjericäyäta uqhamjja? —sasa.\n15. Ucampis israelitanacan jilïrinacapajj faraonar quejasiriw sarapjjäna, ucatsti sapjjaraquïnwa: —¿Cunatsa uqhama sirvirinacamar lurta?\n16. Sirvirinacamarojja janiw jichhunacsa churcjjapjjeti, ucampis waliraquiw jariyapjjaraquitu ‘Janc'aqui adobenac lurapjjam’ sasa, uqhamarac jawk'apjjaraquituwa; ucampis ¡juman jakenacamaw juchanïpjjejja! —sasa.\n17. Ucat faraonajj sänwa: —Jumanacasti jayranacat sipansa wali jayranacäpjjtawa, ucatwa sapjjtajja: ‘Sarjjapjjä Tatitur sacrificionaca loktiri’ sasajja.\n18. ¡Irnakeri sarapjjam! Jumanacarusti janiw jichhunac churapcätamti, ucampis kawkha adobtejj nayrajja catuyapjjericäyäta ucjracwa jichhajj catuyapjjaraquïta.\n19. Ucampis israelitanacan jilïrinacapajj waliw llacthapisipjjäna, sapüru adobe lurañanacamajj pachpaquïscaniw siri ist'asinjja.\n20. Ucat faraonampi parlaniwayasa mistunjjasinsti jiquisipjjaraquïnwa Moisesampi, uqhamarac Aaronampi cuna, jupanacasti suyascaraquitaynawa.\n21. Jupanacarusti sapjjänwa: —Tatitusti jumanacarojj mutuypan cuntejj lurapcta uca uñjasinjja. Jumanacawa juchanïpjjtajja faraonampi, jilïri lurayirinacapampi uqhama nanacar uñisiñapataquejja. Uqhamarac jumanacaraquiw espadanacsa aptayapjjta nanacar jiwarayañapataquejja.\n22. Moisesasti Tatituruw mayïna: —¡Dios Tata! ¿Cunatsa aca marcamaru jan wali lurta? ¿Cunatsa nayarus qhithanista?\n23. Cunapachattejj faraonampi sutimat parlir sarcta uca urutjja jupajj juc'ampiw marcamarojj t'akhesiyi, ucampis jumajj janiw cunsa lurctati khespiyañataquejja —sasa.\n1. Ucat Tatitusti Moisesarojj saraquïnwa: —Jichhaw uñjätajja cuntejj faraonampi lurcä ucjja. Cunapachatejj nayajj ch'amajja uñacht'aycä ucqhaquiw, marcapat sarjjapjjañamataqui antutapjjätamjja. Ucampis janiw sariricti antutapcätamjja, jan ucasti jupa pachpawa marcapat sarjjapjjam sapjjätamjja.\n2. Diosasti Moisesar parlasinjja sänwa: —Nayätwa TATITOJJA.\n3. Nayawa uñsttjja Abrahamaru, Isaacaru, Jacoboru, take ch'aman Dios sat sutimpi. Ucampis nayajja jupanacarojj TATITU sat cheka sutejjampejj janiw uñt'ayascti.\n4. Uqhamarac jupanacampejja mä suma amtäwiruraquiw mantapjjaracta. Ucat arsuyätjja Canaán orake jupanacar churañataqui, cawqhantejj mä urunacajj jayanquir jakenacjama jacapcäna uca orake.\n5. Ucampis israelitanacaru arnakasir ist'asina, uqhamarac egipcionacan sinti t'akhesiyasa irnakayatanacap uñjasinjja amtastwa mä suma amtäwiru mantatajja.\n6. Jichhasti saram, israelitanacarojj aqham sätawa: ‘Naya Tatituwa khespiyapjjäma t'akhesis sirviñata, uqhamarac egipcionacajj sinti ch'ama irnakañanaca churapctam ucatsa, jach'a ch'amajja uñacht'ayasa, uqhamarac cheka asqui cancañajjampi.\n7. Jumanacarusti nayan marcajjwa tucuyapjjäma, ucatsti nayawa jumanacan Diosamäyäjja. Uqhamatwa jumanacajj yatipjjäta nayajj jumanacan Tatitu Diosamätajja, uqhamat nayajj egipcionacan wali ch'ama lurañanacampi t'akhesiyapctam ucanacata khespiyätajja.\n8. Uqhamaraquiw irpapjjäma cawqha oraktejj Abrahamaru, Isaacaru, Jacoboru churañatac arscäyäta ucaru. Ucatsti naya Tatituwa uca orakjja jumanacarojj dueño orakenacamataqui churapjjäma’ sasa.\n9. Ucatsti Moisesajj israelitanacaruw parläna, ucampis jupanacajja janiw Moisesarojj ist'añ munapcänti, jupanacajj wali mayjt'atäpjjänwa sinti ch'ama lurañanacampi t'akhesiyatajja.\n10. Ucampis Tatitojj Moisesarojj parlascaquïnwa:\n11. —Faraonar parliri saram, israelitanacaru antutjjpan Egipto oraket sarjjapjjañapataqui —sasa.\n12. Ucampis Moisesajj Tatiturojj saraquïnwa: —Janiw israelitanacas ist'apquituti, ¿cunjämaraqui faraonasti ist'itani? Nayasti janiw suma parlirïcti —sasa.\n13. Ucatsti Tatitojj Moisesampi, Aaronampi parlasinjja yatiyäwi arunac churäna israelitanacataqui, uqhamarac Egiptonquir faraonataquisa, jupanacajj israelitanaca Egipto marcat apsuniñapataqui.\n14. Acanacänwa nayra awquinacapan familiapanquir jilïrinacan sutinacapajja. Israelan, Rubén sat jilïr wawapan wawanacapajj acanacänwa: Hanoc, Falú, Hezrón, Carmi ucanaca, jupanacasti Rubenan familianacapänwa.\n15. Simeonan wawanacapasti acanacaraquïnwa: Jemuel, Jamín, Ohad, Jaquín, Zohar, Saúl ucanaca, jupanacajja mä cananeonquir warmin wawanacapänwa, jupanacasti Simeonan familianacapänwa.\n16. Levi chachasti patac quimsa tunca pakallkon maraw jacäna, wawanacapan sutinacapasti jilïrit sullcacamajj acanacänwa: Gersón, Coat, Merari ucanaca.\n17. Gersonan wawanacapasti: Libni, uqhamarac Simei satanacaraquïnwa.\n18. Coat chachasti patac quimsa tunca quimsani maraw jacaraquïna, wawanacapasti acanacänwa: Amram, Izhar, Hebrón, Uziel ucanaca.\n19. Merari chachan wawanacapasti: Mahli, Musi satanacaraquïnwa. Take acanacawa Leví sat chachan familianacapajja jilïrit sullcacama.\n20. Amram sat chachasti Jocabed sat tiapampiw casarasïna, ucatsti jupanacan wawanacapajja Aarón, uqhamarac Moisés ucanacänwa. Amramasti patac quimsa tunca pakallkon maraw jacaraquïna.\n21. Izhar satan wawanacapasti: Coré, Nefeg, Zicri satanacaraquïnwa.\n22. Uziel chachan wawanacapasti: Misael, Elzafán, Sitri satanacaraquïnwa.\n23. Aaronasti, Aminadab sat chachan Elisabet phuchapampiw casarasïna. Aca Aaronan warmipan jilapasti Naasón sataraquïnwa. Aaronan wawanacapasti: Nadab, Abiú, Eleazar, Itamar satanacänwa.\n24. Coré chachan wawanacapasti: Asir, Elcana, Abiasaf satanacaraquïnwa. Jupanacasti Coré chachan familianacapänwa.\n25. Aaronan, Eleazar sat yokapasti, Futiel sat chachan maynïr phuchapampiw casarasïna. Ucatsti jupanacan wawapasti Finees satänwa. Take acanacawa Levitanacan sapa familiancqui uca awquinacapan jilïrinacapajja.\n26. Acanacasti Aarón, uqhamarac Moisés pachpawa, jupanacaruw Tatitojj jawsäna israelitanaca Egiptot apsupjjañapataqui, mä jach'a ejercitor uñtata.\n27. Aarón, uqhamarac Moisés pachparaquiw Egiptonquir faraón reyir parlapjjaraquïna israelitanaca uca marcat apsunjjañapataqui.\n28. Tatitusti mä uru Moisesaru Egipton parlasinsti,\n29. saraquïnwa: —Nayätwa Tatitu Diosajja. Jichhasti Egiptonquir faraón reyiru cuntejj nayajj siscäma ucanaca yatiyanim.\n30. Ucatsti Moisesajj saraquïnwa: —Tata, nayajj janiw sum parlirïcti, ucasti, ¿cunjämaraqui faraonasti nayarojj ist'itaspa?\n7. Tatiturojj nayar irpatapat jach'añchä, arumanacamppachaw chuymajj mankhan chekachitu.\n8. Nayajj Tatitump chicapuniw sarnakascta, jupaw cupëjjajjanqui, janiw cunas tincuyquitaniti.\n9. Ucat chuymajjajj walpun cusisi, ajayojjas cusisi, janchejjas samararaqui.\n10. Jumajj janiw jiwar catjjaruyquitätati janiraquiw arquiriman janchip ñusantañaps muncätati.\n11. Jumaw jacañ thac uñacht'ayitäta, nayrakataman jach'a cusisiñaw utji; jac'amansti wiñay cusisiñaw utjaraqui.\n7. “Munat wawajjay, ist'itaya, jan sarakamti nayan suma ewjja arunacajjatjja.\n8. Jan wali warmit jithektam; jan uta puncuparus jac'achasimti,\n9. uqhamata kamir cancañamjja yakhanacar jan churañamataqui, jicjjatasitamsa jan uñt'ata jakenacaru jan churañamataqui.\n10. Uca jan uñt'ata jakenacajj ch'amamp lurctas ucanacampi jan phokt'asiñapataqui.\n11. Jan ucasti kheparojj jachañaquiw wact'ätam, uccañcamasti cuerpomajj juc'at juc'atjamwa aynacht'jjaraquini.\n12. Ucatsti ucqhaquiwa jumajj sätajja: ‘¡Janiqui yatichäwi arunacar jisc'achcpachänti! ¡Janiqui chekachäwi arunacarus apanucpachänti!\n13. ¡Cunataraqui jan ist'cpachätsti qhitinacatejj nayar yatichapquitäna, uqhamarac sumar irpaña munapquitäna ucanacarusti!\n14. ¡Nayasti niyapuniw jan walt'añar purta, take jakenacan nayrakatapana!’ sasa.\n21. Ucapachaw Pedrojj sartasina Jesusarojj jisct'äna: —Tata, cunapachatejj jilajjajj cuna jan walsa luritan ucajja, ¿kawkha cutis nayajj uca juchapatjja perdonäjja? ¿Pakallk cutcamati? sasa.\n22. Jesusasti saraquïnwa: —Janiw pakallk cuti siscsmati, jan ucasti, pakallk tunca pakallko cuti sismawa —sasa.\n23. “Diosan reinopajj cunjämtejj mä reyejj jacthapiñ muni sirvirinacapampi ucampi sasiwa.\n24. Cunapachatejj jacthapiña kalltcäna ucqhajja, mayni walja millonanac manuniruw irpani.\n25. Uca sirviristi janiw cunampis phokherjamäcänti. Reyejj ucjjarojj siwa: ‘Warmipamppach wawanacapamppach take cunanacapamppach esclavot aljantatäpan, uqhamat uca manupajj phokhatäñapataqui’ sasa.\n26. Ucapachaw sirvirejja quillt'asisin uca reyin nayrakataparojj achict'asi: ‘Tata, mä juc'a suyt'aquita, nayasti pagjjaquïmawa’ sasa.\n27. Reyisti uqham achict'asipanjja qhuyapt'ayasïnwa, take uca manupjja perdonänwa, jupasti sarawayjjänwa.\n28. “Uca manut perdonayasir sirviristi, ucat sarcasinjja jicjjataraquïnwa yakha sirvir masiparu. Ucasti manuraquïtaynawa mä kawkha kollke. Cuncat catusinwa juparojj niya jiwayirjam saraqui: ‘¡Pagjjet manüquistas uca!’ sasa.\n29. Uca sirviri masipasti pamparuw quillt'asi, ucat achict'asiraqui: ‘Tata, mä juc'a suyt'aquita, nayasti pagjjaquïmawa’ sasa.\n30. Ucampis maynejj janiw muncänti, ucatwa carcelaru llaventayi jupar uca manupata phokhañapcama.\n31. Mayni jupamp chica sirvirinacajj uc lurir uñjaraquïnwa. Uqham luratapatsti walirac llaquisipjjäna, ucatwa take ucanac reyiru yatiyapjje.\n32. Reyisti jawsayiwa ucatsti saraquiwa: ‘¡ñankha lurir jake! Nayajj perdonsmawa take manumatjja achict'asitam laycu.\n33. Jumajj qhuyapt'ayasiñamänwa uca sirviri masimatjja cunjämtejj nayajj jumamp lurcta uqhama’ sasa.\n34. Ucapachawa reyejj wal colert'asïna, ucatsti t'akhesiyaraquïnwa take uca manupa pagañapcama.\n35. Jesusasti aqham sänwa: Uqhamaraquiw alajjpachanquir Awquejjajj jumanacampejj luraraquini, janitejj take chuyma perdonapcät ucajja” sasa.


Aymara, Dramas: Piece 030 – Jacañamaru Jesúsajj | Waters of Life for Children\nHome -- Aymara -- Perform a PLAY -- 030 (Meeting Jesus)\n30. Jacañamaru Jesúsajj\n¿Pä waranka mara naira jacañ munastamti uqhamarac Jesusampi jiquisiñsa? ¿Juparu uñjawayasma uqhamaraqui ist’araquisma?\nJichhajja Jesusajj alajj pachanquiwa, jan uñjcaya Diosan pachapa. Ucampisa maynejj jupampejj jiquisispawa. Ucatwa parlistu aca pani jawsatanacasajja.\nManuela, ¿cunjamas jumar pastamjja? ¿Cunjamsa Jesusampi jiquistajja?\nManuela: “Mä cutijja mä tantachäwi wawanacataquejja mamajjajja waquichatayna, maynijja Jesusar iyawsañ tokequiwa alajj pacharojj mantaspa ucat parlañataqui uqhamaraqui Jupaw perdonistu take juchanacasa, jupawa jiwasanac laycu jiwawayi, cruzana jiwasanac lanti.\nUcat amuyta maynitejj jan juchanïsa uca juchan phokhantatäsqui ucanacataqui luraspajja (jiwaña), uqhamajja wal jupanacar munpacha. Ucatwa jupar chuymajjar catokaña amtasta.”\nManuela: “Oracionan jupar mayista.”\nManuela: “Ucat kheparusti cunatï nayar pasquitu Juparuw arsjjta, take llaquisiñanacsa uqhamaraqui yanapatapatsa yuspagaraña. Chekpachasa, Jupajj machakaruwa tucuyitu uqhamarac amuyt’ayituwa qhitir confiañasa nayan utjapinituwa uqhamaraqui janiw jupajj jaytquitaniti.”\n¿Sara, jumasti Jesusampi jiquisiractati?\nSara: “Mä kochu toke nayar walpin gustitu.” (Music uchaña)\nJaniw qhitis ancha jisc’aquiti janiraquiw qhitis ancha jach’aquiti,\nJaniw qhitis ancha kamiriquiti inas pobrequiti,\nJaniw qhitis ancha jisc’a jakequiti janiraquiw qhitis jach’a jakequiti\nDiosajj katokewa take qhitinacatejj mayipqui ucanacarojja.\nJuchanac apake uca lantisti munasiñap churistu uqhamjjay sawaychejja.\nSara: “Uca kochu kochusïnsti amuyästwa ucajj nayataquiraquïnwa. Uca arumajja mamajjämpiw aca toket pärlta uqhamarac jupamp chicaw oración lürta. Uqhämwa Jesusar jac’achasta. Nan jacañajjarum jutpan sasaw mayïsta.\nMä jathi kepis nayat apaketäcaspa uqhamaw amuyasta uqhamarac juc’amp sujaquïjjayapwa. Janiw qhitisa jupamp jiquisiñata pächasiñapaquiti, asquinaccamac jupar jisjjatañajj apani.”\nJesusajj jupar uñt’añam muni, jumarojj munästamjjaya.\nJupajj sïwa: Qhititï nayar jutqui ucarojja, janipiniwa alisnuccäti. (Juan 6:37)\nManuelam jupjam luram. Arsusim juchanacama ucat mayisiraquim, Sara jupjama, Jupajj jacañamaru mantpan. Jesúsajj ist’iwa oracionams jaysaraquiwa. Uqhamajja Diosan wawapäyatawa.\nUñstirinaca: Parliri, Manuela, Sara\nPage last modified on February 27, 2019, at 07:27 AM | powered by PmWiki (pmwiki-2.2.140)


Lucas 17 - Holy Bible [Aymara Bible 1997] - (Luc 17)\nAsquïsapänwa, uca jakejj mä molino kalamp cuncata chinuntasin kotar jakontatäñapajja, aca jisc'anacat maynir juchar puriyañapat sipansa.\nWal amuyasipjjam. Jilamatejj juma contra juchachaschi ucqhajj ewjjt'am; arrepientisipansti, perdonaraquim.\nPakallk cutis mä urunjj juma contra juchachaschi ucasa, ucatsti pakallk cutirac jutstam aqham sasa: ‘Janiw juc'amp juchachascjjäti’ sasa, ucatsti perdonañamaquiwa.\nTatitusti jupanacarojj saraquïnwa: —Iyawsañanacamatejj utjaspajja, mä mostaz jatjamaquisa, ucat aca sicómoro kokarojj sapjjasmajja: ‘Acat liwstam, ucat kotar ayruntasim’ sasa, uca kokasti jaysapjjeristamwa.\n“Maynitejj jumanacata mä uywatanïchejja, ucatsti uca uywatajj pampat yap luratata, jan ucajj ovej awatïwitsa cutt'ani ucarojj, ¿saspati: ‘Pasanim, mesar kont'asim mank'asiñataqui’ sasajja?\nJaniwa, jan ucasti juparojj saniwa: ‘Mank'a phayam, janc'ac wact'ayam nayan mank'añajjataqui umañajjataquiraqui; ucjjaruw jumajj mank'ascäta, umascätasa’ sasa.\nJaniraquiw mä uywatarojj yuspagarquiti cuntejj luram satäqui, ucanac luratapatjja.\nUqhamaraquiw jumanacajj cunapachatï take cuntejj Diosajj luram sapctam ucanac tucuyasajj sapjjañamajja: ‘Inamaya uywatanacaquïpjjtwa, cunatejj lurañanacajjäcän ucacwa lurapjjta’ ” sasa.\nJesusajj Jerusalenar sarcasaw Samaria, uqhamarac Galilea cheka pasawayäna.\nMä jisc'a marcar purquipansti, tunca lepra usun jakenacaw jupar jicjjatir mistunipjjäna, jupanacasti jaya chekawjaruw sayt'asipjjaraquïna.\nUcat jach'at art'apjjäna: —¡Yatichir Jesús, nanacatay qhuyapt'ayasipjjeta! —sasa.\nJesusasti jupanacar uñjasinjja sänwa: —Sarapjjam, sacerdoter uñstanipjjam —sasa. Jupanacasti sarcasawa c'umaräjjapjjäna.\nUcatwa jupanacat maynïrejj c'umaräjjasin Diosar jach'at yupaychasa cutt'aniwayäna.\nJupasti Jesusan nayrakataparuw quillt'asi, ajanupsa orakcamaw alintäna yuspagarañataqui. Aca jakesti Samarianquirïnwa.\nUcapachaw Jesusajj juparojj saraquïna: —¿Janit tuncanïqui c'umarachatanacajja? ¿Cawquincapjjesa llätuncanejja?\n¿Aca yakha jaya marcanquir sapaquiti Diosar yupaychirejj cuttanejja? —sasa.\nUca jakerusti saraquïnwa: —Sartasim ucatsti sarjjam, iyawsatam laycuw c'umarachatäjjtajja —sasa.\nFariseonacasti Jesusarojj jisct'apjjänwa: —¿Cunapachas Diosan reinopajj purinini? —sasa. Jupasti saraquïnwa: —Diosan reinopan puriniñapasti janiw cuna uñjañäquisa.\nJaniw siscaniti: ‘Acanquiwa’, jan ucajj: ‘Qhayanquiwa’ sasa. Diosan reinopasti niya jumanac taypincjjewa.\nUcatwa discipulonacaparu saraquïna: —Purininiw urunacajj cunapachatï jumanacajj uñjañ munapjjäta jaken Yokapan mä urupacsa, ucampis janiw uñjapcätati.\nSapjjaraquïtamwa: ‘Acajjaya’, jan ucajj: ‘Qhayajjaya’ sasa, ucampis jan sarapjjamti ni arcapjjamsa.\nCunjämtejj mä llijullijojj maysat maysar khantir uñjapjjtajja, uqhamäniwa Jaken Yokapajj jutcan uca urojja.\nUcampis nayrakatajj waquisiw t'akhesiñapajja, uqhamarac jichhapacha jakenacan uñisitäñapasa.\nCunjämtejj Noé chachajj jaccäna uca urunacapanjja pasäna, uqhamaraquiw pasani Jaken Yokapan jutañap urunacanjja.\nMank'asipcäna, umasipcäna, casarasisipcäna, uqhamarac phuchanacaps casarasiñatac churasisipcäna, Noen arcar mantañap urucama, ucapachaw uma juiciojj purinïna, ucat takeniw jiwarapjjäna.\nUqhamaraquiquiw Lot chachan urunacapanjja pasaraquiquïna, mank'asipcäna, umasipcäna, alasisipcäna, aljasisipcäna, yapuchasipcäna, uqhamarac utanacs lurasipcaraquïna.\nUcampis cunürutï Lot chachajj Sodoma marcat mistjjän ucqhajja, alajjpachat ninampi azufrempiw jalluntäna, ucaw takeniru jiwarayäna.\nUqhamäniwa Jaken Yokapajj uñstancani ucürunjja.\n“Ucürunsti, maynitejj uta patancascchi ucajja, jan sarakanpati uta mankhapat cunanacapatejj utjqui ucanac apsusirejja; uqhamaraqui maynitejj pampancascchi ucajj jan utaparojj cutt'anpati.\nAmtasipjjam Lot chachan warmipata.\nQhititejj jacañap khespiyasiñ munqui ucajja, apt'asiniwa; ucampis jacañap apt'asirejja khespiyasiniwa.\n“Sapjjsmawa, uca arumasti paniniw mä iquiñan iquisipcani; maynejj aptatäniwa, maynisti jaytatäniwa.\nPani warmiwa jac'apuran pekasipcani; maynejj aptatäniwa, maynisti jaytatäniwa.\n[Pä chachaw pampancascani; maynejj aptatäniwa, maynisti jaytatäniwa —sasa.]\nAc ist'asin juparuw jisct'apjjäna: —Tata, ¿cawqhans ucajj pasani? —sasa. Jesusasti jupanacarojj saraquïnwa: —Cawqhancquitejj jiwatajj, ucqharuw siwik'aranacajj tantasipjjani —sasa.


Romanos 14 | Online Bible | New World Translation\nJan maynit maynikamajj juzgasipjjamti (1-12)\nJan yaqhanakar lanktʼayapjjamti (13-18)\nSumankañ utjayki, mayachkaraki ukanak lurañatak chʼamachasipjjam (19-23)\n14 Khititï Diosar confiyañan* aynachtʼatäki ukarojj munasiñamp katoqapjjam. Jupatï jumanakjam jan amuykchi ukhajja, jan juzgapjjamti. 2 Diosar confiyir* jaqejj taqe kun manqʼe, ukampis Diosar confiyañan* aynachtʼatäki uka jaqejj verduranakak manqʼe. 3 Khititï manqʼki ukajja, jan manqʼki ukarojj janiw jiskʼachañapäkiti. Khititï jan manqʼki ukajja, manqʼki ukarojj janiw juzgañapäkiti, Diosaw juparojj katoqe. 4 ¿Khitirakït jumasti yaqhan serviripar juzgañatakisti? Uka servirejj uywiripatakiw saytʼatäskisa tinkutäskisa. Cheqas jupajj saytʼatäskaniwa, Jehová* Diosaw juparojj saytʼatäskañapatak yanaptʼaspa. 5 Mä jaqetakejja mä urojj yaqha urut sipansa wali suma uñjatawa, yaqhatakisti taqe urunakas pachpakirakiwa. Sapa maynis kuntï amuyki ukatjja janipun pächaspanti. 6 Khititï mä uru wali sum uñjki ukajja, Jehová* Diosatakiw wali sum uñjaski. Khititï manqʼki ukajja, Jehová* Diosatakiw manqʼaski, Diosar yuspäratap layku. Khititï jan manqʼki ukajja, Jehová* Diosatakiw jan manqʼkiti, ukhampachas jupajj Diosaruw yuspäri. 7 Cheqas jiwas taypinjja janiw khitis jupa pachpatakikejj jakkiti, janirakiw khitis jupa pachpatakikejj jiwkiti. 8 Jiwasatï jakaskstanjja, Jehová* Diosatakiw jaktanjja, jiwasatï jiwstanjja, Jehová* Diosatakiw jiwtanjja. Ukhamajj jakañänis jiwañänisa Jehová* Diosanktanwa. 9 Cristojj ukatakiw jiwäna, jaktarakïna, ukhamat jupajj jiwatanakjjarusa jakirinakjjarusa munañanïñapataki. 10 ¿Kunatsa jilamar juchañchta? Jan ukajj ¿kunatsa jilamar jiskʼachta? Taqeniw kawkjantï Diosajj juzgañatak qontʼaski uka nayraqatankañäni. 11 Kunjamtï qellqatäkejja: “Jehová* Diosajj akham siwa: ‘Cheqpachapuniw nayajj jakaskta, taqe jaqenakaw nayraqatajan killptʼasipjjani,* kunayman aru parlirinakaw nayan Diosätaj qhan arsupjjani’ sasa”. 12 Ukhamajj sapa mayniw Diosarojj cuenta churañäni. 13 Ukhamajj jan jukʼampi maynit maynikamajj juzgasipjjañäniti. Antisas ak lurañatak chʼamachasiñäni: janipun mä jilatasan nayraqataparojj mä lanktʼayir qalsa jan ukajj kunatejj saranukuykaspa uksa uchañäniti. 14 Tatit Jesusan arkiripjamajj nayajj yattwa, creyiraktwa, janiw kunas qʼañükiti. Jan ukasti kunapachatï jaqejj mä kunarus qʼañurjam uñjki ukhakiw jupatakejj qʼañöjje. 15 Jilamatï manqʼatam layku chuyma ustʼatächejja, janiw munasiñarjam sarnaqjjtati. Jan jilamarojj manqʼatamamp jan walir puriyamti, Cristojj jupa laykuw jiwarakïna. 16 Ukhamajj janiy jaqenakajj suma luräwinakamat jan wal parlapjjpanti. 17 Diosan Reinopajj* janiw manqʼaña, umaña sañ munkiti, jan ukasti espíritu santon* yanaptʼapampi cheqapar sarnaqaña, sumankaña, kusisiña sañ muni. 18 Khititejj ukarjam Criston esclavopäki ukajja, Diosansa jaqenakansa suma uñjatarakiwa. 19 Ukhamajj kunanakatï mayninakamp sumankañataki ukhamarak maynit maynikam chʼamañchtʼasiñatak yanaptʼkistu ukanak lurañatakejj chʼamachasiskakiñäni. 20 Jan jukʼampi manqʼa laykojj Diosan luratap ina chʼusar tukuyapjjamti. Cheqansa taqe kunas qʼomawa, mä jaqejj manqʼatapampi yaqhanakar lanktʼasiyi ukhajja, janipuniw walïkiti. 21 Jukʼamp walïspaw jan aycha manqʼañajja, ni vino umañasa jan ukajj yaqhanak lurañasa, jilamatejj ukanak luratamat lanktʼaschi ukhajja. 22 Jumatï Diosar confiystajja,* ukham confiyatamjja* jumampi Diosampik yatpan. Maynitï amtataparjam lurchi, janirak jupa pachpajj juzgaskchi ukhajja, kusispan. 23 Ukampis jupatï pächaschi, manqʼarakchi ukhajja, niyaw juchañchatäjje, Diosar jan confiyas* manqʼatap layku. Cheqansa taqe kunatï Diosar jan confiyas* luraski ukajja, juchawa.\n^ Jan ukajja, “iyawsañan”.\n^ Jan ukajja, “iyawsir”.\n^ Variante: “killtʼasipjjani; qonqortʼasipjjani”.\n^ Jan ukajja, “iyawsstajja”.\n^ Jan ukajja, “iyawsatamjja”.\n^ Jan ukajja, “jan iyawsas”.


Jeremías 27 - Holy Bible [Aymara Bible 1997] - (Jer 27)\nJosiasan yokapa Sedequiasajj pusi mara Judá orake apnakcäna, ucapachasti, Tatitojj Jeremiasaruw parläna,\nsaraquïnwa: “Mä lazonac lurasim, uqhamaraqui mä yugompi, ucanacsti takpacha cuncamaru uchasiraquim.\nUcatsti mä ewjja apayaraquim Edom, Moab, Amón, Tiro, Sidón marcanacan reyiparu, cawquïri qhitanacatejj Jerusalén marcaru jutapqui ucanacampi, jupanacasti Sedequías reyiru uñjiriw jutapjjaraquitayna.\nJupanacarusti reyinacaparu yatiyapjjañapataqui saraquim; naya take ch'amani Tatitu Israelan Diosapaw arsta.\nNayaw jach'a ch'amajjampi aca orakjja lurta, uqhamaraqui jakenacsa, take animalanacsa, ucatsti qhitirutejj nayajj muncta ucarus churaquiraquiristwa.\nJichhajj waliquiwa, nayasti take aca orakenacjja Nabucodonosor sirvirejjan amparaparuw catuyta, jupasti Babilonia marcan reyipawa, montenquir animalanacsa juparuraquiw catuyta.\nTake marcanacasti juparu catuyatawa, jupaw apnakaraquini, wawapampi, allchhipampi, cunürutejj marcaparu yakha jach'a marcanacampi apnakatäñajj wact'cani uca urcama.\nYakhepa marcanacatejj jan ucajj reyinacasa jan Nabucodonosor reyimpi apnakatäñ muncani ucanacarojja nayaw guerrampi, mach'anacampi cunayman casta usunacampi, mutuyaraquëjja takenisa jupana apnakatäñapcama. Naya Tatituw ucjja arsta.\nCuntejj jupajj jumanacaru sapctam ucanacajj c'aricamaquiwa, jumanacasti jupanacar ist'asajja, marcanacamat jaya marcaru apanucutäñacwa jicjjatapjjäta, nayan ananucutäpjjaraquïtawa, jiwarapjjaraquïtawa.\nUcampisa cawquïri marcatejj Nabucodonosor reyiru jaysani, uca Babilonia marcan reyiparu, ucanacarusti naya pachpawa orakeparu kheparayaraquï, ucana jacasiñapataqui uqhamaraqui yapuchasiñapataqui. Naya Tatituw ucjja arsta.”\nNaya Jeremiasasti aca pachpa arunacwa Judá oraken Sedequías reyiparojj yatiyta: “Babilonia marcanquir reyiparu jaysapjjam uqhamaraqui jakenacaparusa, ucapachaquiw jacapjjaraquïta.\n¿Cunapunisa utji jumana, uqhamaraqui marcamasa uca guerrana, mach'ampina, cunayman casta usunacampisa jiwarasipcañamataquejja? Tatitusti saraquiwa, take acanacaw jutani marcanacarojja, janitejj Babilonia marcan reyiparu jaysapcani ucapachajja.\nJan ist'apjjamti cawquïri profetanacatejj amtayapjjtam Babilonia marcan reyiparu jan jaysapjjañamataqui, take uca parlatanacapasti c'ariwa.\nTatitusti saraquiwa: ‘Janiw nayajj ucanacarojj qhitancti’ sasa. Jupanacasti inaquiw Tatitun sutipjjaru parlasipquejja. Uqhamapï Tatitojj jumanacarojja apanucusin tucjapjjätamjja, uqhamaraquiw jumanacasa, uca c'ari profetanacasa cuntejj sapcayätam take ucanacasa jiwarapjjaraquiniwa” sasa.\nUqhamaraquiw sacerdotenacarusa, take jakenacarusa parlaracta, jupanacarusti saractwa: “Aqham siw Tatitojja: ‘Cawquïri profetanacatejj janc'aquiw Babiloniatjja cuttanjjañäni, sasa parljjayapjjtam, uca quipcaraqui cuntejj Tatitun templopata apapqui ucanacasa janc'aquiw cuttayanitäjjani sasa parljjayapctam uca profetanacarojj jan ist'apjjamti.’ Cuntejj jupanacajj parljjayapjjtam uca arunacajj c'aricamaquiwa.\n¡Jan jupanacarojj ist'apjjamti! Jan ucasti Babilonianquir reyiru jaysapjjam, ucapachaquiw jacapjjaraquïta. ¿Cunapunisa utj-jjaraquispasti aca marcan k'ala mayjaru t'unthapisina montont'atäñapataquisti?\nJupanacatejj chekpachana profetäpjjchi ucqhasti, uqhamaraqui chekpachatejj nayajj jupanacaru parljjaysta, ucapachasti naya take ch'amani Tatituru mayipjjetpan, cawquïri yänacatejj templonsa uqhamaraqui Judá oraken reyipan palaciopan utjasqui uca yänacajj jan Babiloniaru apatäñapataqui, uqhamaraqui cawquïri yänacatejj Jerusalén marcan utjqui ucanacasa.”\n[19-21] “Cunapachatejj Nabucodonosor reyejj Joacim jaken Jeconías yokaparu Judá oraken reyiparu apjjäna, ucatsti Babiloniaruw apanucüna Judá orakenquiri, uqhamaraqui Jerusalén marcan take jilïri jakenacaparu, ucapachasti janiw uca jach'a pilaranaca saycän ucjja apascänti, uqhamaraqui cawquïri jach'a pilatejj broncet lurata utjcaraquïna, ucsa cunanacatejj templon yänacajj utjcän ucanacsa janiw apascaraquïnti. Take ch'amani Tatitusti uca yänaca toketjja, cawquïrinacatejj Jerusalenansa Judá oraken reyipan palacionacapansa jilt'cän uca yänacatjja aqham siwa:\n‘Take uca yänacjja Babiloniaruw apasjjapjjani, ucatsti ucancaraquiniwa cunapachatejj nayajj wasitat aca chekaru cuttayanjjañ munä ucqhacama. Naya Tatituw uca arunacjja arsta.’ ”


Bible in one year - Aymara Bible 1997 - May 13\n1. Uca urunacansti filisteonacajj ejercitopwa tantacht'apjjäna Israel marca contra nuwasiñataqui. Ucat Aquis reyejj Davidarojj saraquïnwa: —Jumajj sumwa yattajja. Jumampi jakenacamampisti nayampi chicaw mistupjjañama nuwasiñataquejja —sasa.\n2. Davidasti saraquïnwa: —Waliquiwa. Jichhasti juma jach'a reyejj uñjätawa, aca sirvirimajja cuna lurañataquisa iyawsaquiwa —sasa. Ucjjarusti Aquis reyejj Davidarojj saraquïnwa —Uqhamajj jumarojj nayan guardiajjan jilïripat utt'ayäma —sasa.\n3. Ucapachasti Samuelojj jiwjjataynawa, israelitanacasti takeniraquiw jupan jiwatapatjja jachapjjatayna. Ucatsti Ramá sisqui uca chekaruw imjjapjjaraquitayna, cawqhantejj nascatayna uca marcaru. Saúl reyisti, Israel oraketjja take yatirinacaru, uqhamarac jiwatanacaru mayisiri ch'amacani jakenacarusa, ananucuraquitaynawa.\n4. Filisteonacasti tantacht'asisinjja Sunem sisqui uca chekaruw purintapjjäna. Saúl reyisti take israelita jakenacaruw tantacht'araquïna. Gilboa sisqui uca chekaruw purintapjjaraquïna.\n5. Ucampisa cunapachatejj filisteonacan campamentopa uñjän ucapachasti jupajj wali ajjsaräna, ajjsarañasti juparojj atipjaraquïnwa.\n6. Ucatwa Tatituru jisct'asïna, ucampisa Tatitojj juparojj janiw ist'cänti ni samcansa, ni urim toksa, ni profetanaca toksa.\n7. Ucatwa jach'a jilïri oficialanacaparojj saraquïna: —Jiwatanacampi parliri mayni yatir ch'amacan warmi thaktapjjam, nayan sarañajjataqui ucatsti jisct'añajjataqui —sasa. Jilïri oficialanacapasti sapjjaraquïnwa: —Endor marcanwa mä yatir warmejj utji, jupasti jiwatanacampi parliriwa —sasa.\n8. Saúl reyisti mayjatwa isthapisïna. Yakha isinacampi isintasisinsti, pani chachan compañt'ataw arumpacha uca yatir warmiru jicjjatiri sarapjjäna. Ucat saraquïna: —Achict'assmawa, suerte apst'arapita, ucatsti qhitirutejj nayajj maycäma ucan ajayupa puriyanirapita —sasa.\n9. Warmisti saraquïnwa: —Jumajj yattawa cuntejj Saúl reyejj lurcäna ucjja. Jupajj cunjämsa take yatirinacarusa, uqhamarac jiwatanacampi parlirinacarusa marcatjja ananucjjänjja uca. ¿Cunatsa jichhajj jutta nayaru jan waliru nuct'añataqui, uqhamat jacañajjsa apakañataqui? —sasa.\n10. Ucampisa Saúl reyejj juramentompi Tatitun sutipjjaru arsusinjja, saraquïnwa: —Nayajj Tatitun sutipjjaruw juramentompi arsusina sisma: Janiw cuna jan walis pascätamti aca luratamatjja —sasa.\n11. —¿Qhitiru jawsañajjsa munta? —sasaw warmejj saraquïna. —Samuelor jawsam —sasaw Saúl reyejj saraquïna.\n12. Acatjamatwa warmejj Samuelor uñji, ucat warartataraqui; Saúl reyirusti saraquïnwa: —¿Cunatsa uqham c'arintista? ¡Jumajj Saúl reyïtawa! —sasa.\n13. Ucampisa reyejj saraquïnwa: —Jan ajjsaramti. ¿Cunsa uñjta? —sasa. —Mä dios uñjta oraket maqhatasquiri —sasaw warmejj saraquïna.\n14. —¿Cunjämas jupajja? —sasaw Saúl reyejj jisct'araquïna. —Mä chuymani jakewa, mä capampi ist'ata —sasaw warmejj saraquïna. Ucat Saúl reyejj mäquiw amuyäna Samuelötapa, ucat oraker ajanup puriyañcamaraquiw alt'asïna.\n15. Ucat Samuelojj saraquïna: —¿Cunataquis sarnakayista, nayar jawsayasa? —sasa. Saúl reyisti saraquïnwa: —Wali llact'ataw uñjasta, filisteonacaw naya contra sayt'apjje, Diosasti apanucjjaraquituwa. Janiraquiw mayisitajjarus ist'cjjetuti, profetanac toksa ni samca toksa. Ucat jawsaysma, cunatejj lurañajjäqui uc sañamataqui —sasa.\n16. Samuelosti saraquïnwa: —¿Cunatsa nayar jisqhista, Tatitojj jumar apanucjjstam, uqhamarac juman uñisirima tucjjaracchi ucqhajja?\n17. Tatitusti, cuntejj naya toke yatiycäyätamjja ucwa phokhascaraqui. Jichhajj reinomwa apakjjtamjja, ucatsti jumampi chica sarnakeri Davidaruw churjjaraqui,\n18. juman jan Tatitun arunacaparu jaysatam laycu, uqhamarac amalecitanacaru jan jiwarayatam laycuraqui. Ucat jichhajj Tatitojj take ucanaca lurascaraqui jumampejja.\n19. Uqhamarus jumampi, israelitanacampirojj filisteonacaruw catuyapjjätam, ucat arumanthejj jumampi, wawanacamampejj nayampi chicäjjapjjätawa. Uqhamaraquiw Tatitojj israelitanacan campamentopsa filisteonacaruw catuyaraquini.\n20. Ucat Saúl reyejj orakeruw liwitatti, cunj jach'äcäntejj uqhampacha. Samuelon arunacap ist'asinsti wali sustjatapunïnwa, t'ucu churayasiraquïna. Ucat juc'ampisa uca urojja, uqhamarac arumasa janiw mank'cänti.\n21. Warmisti uqham Saúl reyiru lokherata uñjasasti, juparu jac'achasisinjja, sänwa: —Aca juman sirvirimajja, mayitamarojj ist'tamwa. Jacañajjsa niyapuniw apt'asta juman mayitamar ist'asajja.\n22. Jichhasti achict'asiracsmawa, nayaru ist'añamataqui: Mä juc'a mank'a wajjt'äma ch'amañcht'asiñamataqui, uqhamat nayraru sarascaquiñamataqui.\n23. Saúl reyisti janiw mank'añ muncänti. Ucampisa uca jach'a jilïri oficialanacapampi, warmimpisti wali rogt'apjjäna. Ucat Saúl reyejj jaysaraquïna. Ucat ucspachaw oraket konthapïna. Mä iquiñjjaruraquiw kont'asïna.\n24. Ucañcamasti, warmejj mä liq'i vaca kallu qharsuraquïna, cunatejj utapan utjcän uca, ucat jac'u chapuntaraqui jan levaduran t'ant'anaca phayañataqui.\n25. Ucat ucanacjja janc'aquiw Saúl reyin ucaru, uqhamarac yanapirinacapan ucaruw aparaquïna. Jupanacasti mank'asitatjja uca arumpachaw sarjjapjjäna.\n1. Diosajjay, aykosquir arnakasitajjarojj ist'aquimaya, mayisitajjarojj jaysaquimaya.\n2. Chuymajjan aynacht'atap laycojj orak tucuyatpach jumar art'asinsma: jan mistcay karka patjjaruy sayt'ayita,\n3. jumaw nayan imantasiñajjätajja. Jumaw timasirejjat jarc'aker ch'aman pucarätajja.\n4. Wiñayataquiw utaman jacañ munta, amparamamp jarc'akataw utjasiñ munaracta.\n6. Jucha luratarojja munasiñampi, cheka cancañampiwa pampachi; Tatitur ajjsaratap laycuwa maynejja jan walita jithekti.\n1. Mä fariseow utjäna, Nicodemo sata, jupasti judionacan jilïripänwa.\n2. Aca Nicodemosti arumaw saräna Jesusar uñjt'aniñataqui, ucatsti saraquïnwa: —Yatichiri, yatipjjtwa Diosajj jumar qhitanitapa nanacar yatichiri; janiraquiw qhitis aca milagronac lurcaspati, janitejj Diosajj jupampïspa ucajja —sasa.\n3. Ucjjarusti Jesusajj juparojj sänwa: —Khanacwa sisma, qhititejj jan wasitat nascani ucajja, janiw Diosan reinopjja uñjcaspati —sasa.\n4. Nicodemosti ucjjarojj jisct'araquïnwa: —Uqhamasti, ¿cunjämrac mä chachajj chuymanëjjasinjja wasitat nacispa? ¿Taycapan puracaparuti wasitat mantaspa naciñataquejja? —sasa.\n5. Jesusasti ucjjarojj saraquïnwa: —Khanacwa sisma, qhititejj umampita Ajayumpita jan nascani ucajj, janiw Diosan reinopar mantcaspati.\n6. Cunatejj janchit nacitäqui ucajja janchiwa; cunatejj Ajayut nacitäqui ucajja ajayuwa.\n7. Jan muspharamti cuntejj siscsma ucatjja: ‘Takeniw wasitat naciñapa.’\n8. Thayajj cawcsats thayt'aniquiwa, thayt'atapsti ist'aractawa, ucampis janiw yatctati ni cawcsat jutatapa ni cawcsar saratapsa. Uqhamaraquiwa Ajayut nacitanacajja.\n9. Nicodemojj wasitat jisct'äna: —¿Cunjämäspas acajja? —sasa.\n10. Jesusasti juparojj saraquïnwa: —¿Jumajj Israel marcan jach'a yatichiripästajjaya, janit acjj yatcta?\n11. Khanacwa sisma, yatipcta ucatwa parlapjjta, uqhamarac cuntejj uñjapcta ucrac khanañchapjjta, ucampis janiw jumanacajj iyawsapctati cuntejj sapjjsma ucjja.\n12. Aca oraken yänacapat parlapjjsma ucsti janiw iyawsapquistati, ¿Cunjämaraqui iyawsapjjetasmasti alajjpacha yänacat parlapjjerisma ucsti?\n13. Janiw qhitis alajjpacharojj maqhatquiti, jan ucasti qhititejj alajjpachat sarakanqui ucaquiwa, ucasti Jaken Yokapawa, [alajjpachancaraquiwa].\n14. Cunjämtï Moisesajj wasaran catari aptäna, uqhamaraquiw Jaken Yokapajj aptatäni.\n15. Qhitinacatejj jupar iyawsapqui ucanacajj jan chhakañapataqui, jan ucasti wiñay jacañanïñapataqui.\n16. “Diosajj acapachar wal munatap laycuw mä sapa Yokapar qhitani, take qhitinacatejj jupar iyawsapqui ucanacajj jan chhakañapataqui, jan ucasti wiñay jacañanïñapataqui.\n17. Diosajj janiw Yokapjja acapachar juchañchañataqui qhitanquiti, jan ucasti acapachajj jupa toke khespitäñapataquiw qhitani.\n18. Qhititejj Diosan Yokapar iyawsqui ucajja, janiw juchañchatäquiti, ucampis qhititejj jan iyawsqui ucajj niyaw juchañchatäjje, Diosan mä sapa Yokapar jan iyawsatap laycu.


Chekpach jan tumpirini ijma warmirojj yanapam. Ucampis mayni ijma warminacajj wawanïscchi jan ucajj allchhinïscchi ucajja, jupanacpachpa yatekapjjpan pachpa familiapar yanapaña, cunja munasiñampitejj awquinacapajj munasïna uca pachpa munasiñampi. Acajj asquiwa, Diosarojj cusisiyaraquiwa. Mayni warmitejj chekpachana ijmächejja, sapaquirac kheparawayjjchi ucajja, Diosaruquiw suyt'i, jan karjtasinwa uruy aruma oracionjj luraraqui. Ucampis cawquïri ijmatejj jaccasinjja janchin munañaparjamac sarnakchi uquïrejja, jiwatäcaspas uqhamawa. Acanacjja ewjjt'awayaraquim, jan qhitins camscaya sarnakapjjañapataqui. Maynitejj jupanquirinacatjja jan llaquiscchejja, uqhamarac pachpa familiapar yanapt'añatsa jan llaquiscchi uquïrejja, iyawsäwjja jan uñt'iriwa tucu, mä jan iyawsirits juc'ampiwa. Ijmanacan listaparu uscuñataquejja sojjta tunca maranit amstaruw uscutäñapa, mä sapa chachaniquïcän ucaru. Suma luräwinac luririt uñt'atäñaparaquiwa, ucanacasti acanacäñapawa: ¿Wawanac uywpachänti? ¿Utaparu tumpirinac catokerïpachänti? ¿Take asqui cancañampi jilatanacaru yanappachänti? ¿T'akhesirinacarojj yanappachänti? ¿Cuna yakha suma luräwinaccha lurpachäna? Ucampis jan uscumti juc'a maranacani ijma warminacarojja, cunapachatejj pachpa amtäwinacapajj Cristotjja jayarst'ayi ucajja, wasitampiw casarasiñ munapjje, ucatsti juchaniw tucupjje arsutanacapar jan phokhatap laycu. Ucat juc'ampisa, utat uta sarnakasajja jayraw tucupjje, ucatsti janiw jayraquit tucupqui, jan ucasti arunacwa apnakapjje, take cun yatjjatañ munasa, jan waquisqui ucanac parlasaraqui. Ucatwa muntjja tawako ijma warmin casarasiñapa, wawanacanïñapa, utapsa sum apnakañapa, uqhamat uñisirinacaparojj amuct'ayañataqui. Ucampis mayni ijmanacajj sarakjjapjjewa, Supayaruw arcjjapjjaraqui. Mä iyawsir warmitejj ijmanacanïchi familiapanjja, ucarojj yanapañapawa, uqhamat iglesiataquejj jan mä llaquïscañapataqui, iglesiasti chekpacha jan uñjirini ijmanacaruw yanapt'anejja.\nIjmanacan listaparu uscuñataquejja sojjta tunca maranit amstaruw uscutäñapa, mä sapa chachaniquïcän ucaru.\nMä iyawsir warmitejj ijmanacanïchi familiapanjja, ucarojj yanapañapawa, uqhamat iglesiataquejj jan mä llaquïscañapataqui, iglesiasti chekpacha jan uñjirini ijmanacaruw yanapt'anejja.\nUcatsti Pedrojj jupanacamp chicaw saräna. Puripansti, cawqhanccäntejj jiwatajj ucaruw irpcatapjjäna. Ijma warminacasti takeniw jacht'asis Pedrorojj muyuntapjje. Cuna isinactejj Dorcas sat warmejj jaccasin lurcatayna ucanacwa uñacht'ayapjjaraquïna.\n Uca urunacansti iyawsirinacajj waljaniw yapjjatjjäna, ucatsti griego parlirinacajj hebreo parlirinac contraw parlapjjäna, aqham sasa: Nanacan ijma warminacajjajj janiw sapürus suma yäkatäquiti, mank'a laquiñ horasanacanjja, sasa. Ucatsti tunca payan apostolonacajja take iyawsirinacar jawsthapisaw sapjjaraqui: —Nanacataquejj janiw walïquiti Diosan arunacap parlañ apanucusina mank'a sirviñajja. Uca laycupï jilatanaca, jumanac taypita pakallk chachanac ajllipjjañamajja. Uca chachanacasti sarnakäwinacapanjja asqui chachanacäñapawa, Kollan Ajayump phokt'ata suma amuyt'irinacaraqui. Ucatsti jupanacaru uca lurañanacjja churapjjam. Nanacasti Diosat mayiñaruw juc'amp uscusipjjä, uqhamarac jupan arunacap yatichañaru —sasa. Aca arunacarusti takeniw: “Waliquiw” sapjjäna. Ucatsti Estebanaruw ajllipjjäna, qhititejj iyawsañampi, Kollan Ajayumpi phokt'atäcänsa ucaru. Uqhamaraquiw Feliperu, Prócoro, Nicanor, Timón, Parmenas, Antioquianquir Nicolasampiru. Uca Nicolás chachajj jan judiöcasin, judionacan saräwipar cutiquipstanitänwa. Ucanacarusti apostolonacan nayrakataparuw irpcatapjjäna. Ucat apostolonacajj amparanacap jupanacjjar lokjjatasinwa oración lurapjjäna.\n Ucampis jan uscumti juc'a maranacani ijma warminacarojja, cunapachatejj pachpa amtäwinacapajj Cristotjja jayarst'ayi ucajja, wasitampiw casarasiñ munapjje, ucatsti juchaniw tucupjje arsutanacapar jan phokhatap laycu. Ucat juc'ampisa, utat uta sarnakasajja jayraw tucupjje, ucatsti janiw jayraquit tucupqui, jan ucasti arunacwa apnakapjje, take cun yatjjatañ munasa, jan waquisqui ucanac parlasaraqui. Ucatwa muntjja tawako ijma warmin casarasiñapa, wawanacanïñapa, utapsa sum apnakañapa, uqhamat uñisirinacaparojj amuct'ayañataqui.\nDiosajj wajchanacan awquipawa, ijma warminacan arjjatiripawa, jupajj kollan utjäwipan jaqui.\ncunapachatejj levitanacajj jutapjjani, cawquïrinacatejj jan orakenïpqui, uqhamaraqui cawquïri jayat jutiri jakenacatejj jumanac taypin jacapqui, wajchanaca, viudanaca ucanacan sist'asiñcam mank'apjjañapataqui. Uqhamatwa Tatitu Diosamajj bendicipjjätam take cuntejj lurapcäta ucanacana.\n Ucatsti uca fiestanacjja lurapjjätawa cawqha chekarutejj Tatitu Diosamajj utjäwipatac ajllisqui uca chekana, take wawanacamampi, uywatanacamampi, levitanacampi, yakha marcat jutir jakenacampi, wajchanacampi, viudanacampi, qhitinacatï jumanac taypin jacapqui ucanacampi. Amtasipjjaraquim jumanacas Egipto marcanjja esclavöpjjaraquïyätawa, ucatsti take aca leyinacapjja phokhapjjamaya. “Cunapachatejj trigo apthapiña tucuyjjapjjäta, uqhamaraqui uvanac ch'irwsuñsa tucuyjjapjjaraquïta ucqhajj pakallko uruw Enramada fiesta fiestachapjjäta. Take wawanacamampi, uywatanacamampi, levitanacampi, yakha marcat jutir jakenacampi, wajchanacampi, viudanacampi uqhamaw uca fiestanjja cusisipjjäta.\n‘Uca wajchanacamjja nayar jaytita, nayaw jupanacar uñjascä; ijma warminacamasa nayaru alcatasipjjaraquitpan’ ” sasa.\n “Sapa quimsa maraw jumanacajj cosechanacamat diezmonac apakapjjäta, ucatsti marcanacamaruwa imapjjaraquïta, cunapachatejj levitanacajj jutapjjani, cawquïrinacatejj jan orakenïpqui, uqhamaraqui cawquïri jayat jutiri jakenacatejj jumanac taypin jacapqui, wajchanaca, viudanaca ucanacan sist'asiñcam mank'apjjañapataqui. Uqhamatwa Tatitu Diosamajj bendicipjjätam take cuntejj lurapcäta ucanacana.\nIjma warminacjja ucsacwa qhitanucüyätajja, wajcha wawanacarusti t'akhesiyaraquïyätawa.\nJichhajj wajchäpjjtwa, jan awquiniraqui; taycanacajjasti ijma warminacjamäpjjaraquiwa.\n “Janiw jan walinac lurasina t'akhesiyapjjätati viudanacarusa, ni wajchanacarusa, jumanacatejj t'akhesiyapjjäta ucajja jupanacajj nayaruw arnakasipjjetani, ucatsti nayajj jupanacan arnakasitanacapjja ist'äwa. Ucatsti nayajj coleratajja, jumanacarojj espadampcamaw jiwarayapjjäma, ucatjja uca quipcaraquiw warminacamasa viudanaca, uqhamarac wawanacamas wajchanaca kheparapjjani.\n ¡Ay, cunaquïcan jumanacatjja, jan cheka leyinac apsurinaca, jan phokhañjam leyinac apsupjjaractajja, uca leyinacasti pisi ch'ama jakenacarojj janiw asqui lurquiti, marcajjan utjiri pobre jakenacan arsutanacapsa janiw yäkapcaractati, ijma warminacarojj inaquiw ch'amapa apsupjjtajja, wajchanacatsti lunthatapjjaractawa!\nUcatsti nayajj coleratajja, jumanacarojj espadampcamaw jiwarayapjjäma, ucatjja uca quipcaraquiw warminacamasa viudanaca, uqhamarac wawanacamas wajchanaca kheparapjjani.\nJupanac taypinsti ijma warminacjja, kotalac ch'allanacat sipansa juc'ampi jila jaytaractjja. Chica urpachaw jiwañsa puriyaniractjja, jach'a wawanacani warminacjjarusa, acatjamatwa jupanacjjarojj llaquisiñampi ajjsarañampi puriyaniracta.\nKheparirinacarusti usunacaw jiwarayjjani, ijma warminacapasti janiw jachapcaraquiniti.\n¡Ucampis jichhajj apanucjjam wawanacapajja mank'atjama, uqhamaraqui espadampi jiwarayatäpjjañapataqui; warminacapasti ijma, jan wawani kheparapjjpan! ¡Chachanacapasti usunacampi jiwarapjjpan, waynanacasti guerran jiwarapjjaracpan!\nsacerdotenacajj espadamp jiwayatäpjjänwa, warminacapasti janiw jupanacat jachapcänti.\n“Janiw jan walinac lurasina t'akhesiyapjjätati viudanacarusa, ni wajchanacarusa,\nJan ucasti cheka cancañampiw uñjaraqui wajcharusa, viuda warmirusa, uqhamaraquiwa muni, mank'ayaraqui, isi churaraqui, jumanac taypin jacqui uca yakha marcat jutir jakerusa. Jumanacasti Egipto marcanjja yakha marcanquirïpjjaraquïyätawa.\nUcampis mayni ijma warminacajj wawanïscchi jan ucajj allchhinïscchi ucajja, jupanacpachpa yatekapjjpan pachpa familiapar yanapaña, cunja munasiñampitejj awquinacapajj munasïna uca pachpa munasiñampi. Acajj asquiwa, Diosarojj cusisiyaraquiwa.\n “Cunapachatejj jumanacajj yapunacama apthapisipcäta ucqhajj, mä pichu trigo pachparu jaytawayapjjäta, ucatsti jan uc aptirejj cuttapjjamti, jaytapjjam cawquïri jaya marcat jutir jaketejj jumanac taypin jacasqui ucan aptasiñapataqui, uqhamaraqui cawquïri wajchanacasa jan ucajj viuda warminacasa, uqhamat Diosamajj jumaru bendiciñapataqui take luräwinacamana. “Cunapachatejj aceitonanac olivonacamat apthapipjjät ucqhajj, jan mayampi uca alinac thaksupjjamti, cawquïri aceitunanacatejj kheparani ucanacjja, jaya marcat jutir jaketaqui, wajchataqui, viudataqui ucanacjja jaytapjjam. “Uqhamaraqui cunapachatejj uva yapuman uvanac apthapiscät ucqhajj jan mayampi thakherejj sarapjjamti, cawquïri achunacatejj kheparani ucanacjja, jaytapjjam jaya marcat jutir jaketaqui, wajchataqui, uqhamaraqui viuda warmitaqui.\nWajchanacatsa, ijma warminacatsa uywanacapjja aparapjjaraquiwa.\nJakenacamasti janiwa awquinacaparusa, taycanacaparusa suma uñjapcaraquiti, yakha marcat jutiri jakenacarusa ñankhachapjjaraquiwa, wajchanacarusa, ijma warminacarusa inaquiw irnakayapjje.\nTatitojj jach'a jach'a tucurin utapjja tucjiwa, ucampis ijma warmin orakep janiw jittayquiti.\nJan t'akhesiyapjjamti ijmanacarojja, ni wajchanacarusa, ni yakha marcanquirinacarusa, ni pobrenacarusa. Janiraqui lup'ipjjamsa maynit maynicam jan wali lurasiñatsa.”\n Uqhamaruw mä pobre ijma warmejj purini, jupasti ofrenda ucharaquïnwa. Ucasti pä jisc'a cobre kollkequïnwa, juc'a valoraniquiraqui. Ucatsti Jesusajj discipulonacapar jawsasinjja sänwa: —Khanacwa sapjjsma, aca pobre ijma warmiw take uchirinacat sipansa jil churi.\nQhititejj aynacht'atäcän ucasti nayarojj yuspagaritänwa; yanapatajjasti ijma warminacarojj cusisiyänwa.\n“Cunapachatejj quimsïri marajj purinjjani, cawquïri maratejj take cosechanacamat sapa tuncat maya churañäqui uca mara, ucatsti apakaracsta sapa tuncat maya take achunacata, uqhamaraqui levitanacaru, yakha marcat jutir jakenacarus chursta, uqhamarac wajcharusa, ijmanacarusa jupanacan marcamana sist'asiñcam mank'apjjañapataqui ucapachasti,\nMayni warmitejj chekpachana ijmächejja, sapaquirac kheparawayjjchi ucajja, Diosaruquiw suyt'i, jan karjtasinwa uruy aruma oracionjj luraraqui.\njaniraqui yakha marcat jutirinacarus sinti irnakayapjjätati, ni wajchanacarusa, ni ijmanacarusa, ni jan juchani jakenacarusa aca chekanjja jiwayapjjätati, ni yakha diosanacarusa yupaychapjjaraquïtati, ucanacampisti jumanacpachaquiw aynacht'apjjasmajja.\nijma warminacaruw jiwayapjje, korpacht'ayasir jakenacaruw jiwayapjje, wajchanacaruw jiwayapjje,\nTatituw yakha marcanquir jakenacarojj uñji, wajchanacampir ijma warminacampiruw uywi, ñankha lurir jakenacataquisti thaquip chhaktayi.